Multidisciplinary Digital Procedia for Conference.
ผู้ทรงคุณวุฒิการประชุมวิชาการวิจัยระดับชาติสำหรับบุคลากรสายสนับสนุนในสถาบันอุดมศึกษา ครั้งที่ 17
ตามที่ที่ประชุมสภาข้าราชการ พนักงานและลูกจ้าง มหาวิทยาลัยแห่งประเทศไทย (ปขมท.) ร่วมกับสำนักบริการวิชาการ มหาวิทยาลัยเชียงใหม่ ได้จัดประชุมวิชาการวิจัยระดับชาติสำหรับบุคลากรสายสนับสนุนในสถาบันอุดมศึกษา ครั้งที่ 17 ระหว่างวันที่ 30-31 มีนาคม และ 1 เมษายน 2568 ณ สำนักบริการวิชาการ มหาวิทยาลัยเชียงใหม่ นั้น เพื่อให้การดำเนินงานจัดประชุมวิชาการวิจัยระดับชาติสำหรับบุคลากรสายสนับสนุนในสถาบันอุดมศึกษา ครั้งที่ 17 เป็นไปด้วยความเรียบร้อยและบรรลุวัตถุประสงค์ อาศัยอำนาจตามความในข้อ 18(8) แห่งข้อบังคับที่ประชุมสภาข้าราชการ พนักงาน และลูกจ้างมหาวิทยาลัยแห่งประเทศไทย พ.ศ. 2565 จึงประกาศแต่งตั้งคณะกรรมการผู้ทรงคุณวุฒิการประชุมวิชาการวิจัยระดับชาติสำหรับบุคลากรสายสนับสนุนในสถาบันอุดมศึกษา ครั้งที่ 17
การประชุมวิชาการวิจัยระดับชาติสำหรับบุคลากรสายสนับสนุนในสถาบันอุดมศึกษา ครั้งที่ 17
แนวทางการพัฒนาคุณภาพหลักสูตร ตามเกณฑ์ AUN-QA คณะวิศวกรรมศาสตร์ มหาวิทยาลัยเทคโนโลยีราชมงคลศรีวิชัย
งานวิจัยนี้มีวัตถุประสงค์เพื่อศึกษาผลการประเมินคุณภาพการศึกษาภายใน ระดับหลักสูตร ตามเกณฑ์ AUN-QA ระหว่างปีการศึกษา 2563 -2566 และนำเสนอแนวทางการพัฒนาการพัฒนาคุณภาพการศึกษาระดับหลักสูตร ตามเกณฑ์ AUN-QA แหล่งข้อมูลที่ใช้ในการวิจัย ประกอบด้วย 1) รายงานการประเมินตนเอง และรายงานผลการประเมินคุณภาพการศึกษาภายใน ระดับหลักสูตร ตามเกณฑ์ AUN-QA ระหว่างปีการศึกษา 2563-2566 จำนวน 14 หลักสูตร สำหรับวิเคราะห์ผลการประเมิน แนวโน้ม อัตราการเปลี่ยนแปลงเฉลี่ย และวิเคราะห์ช่องว่างระหว่างผลการดำเนินงานปัจจุบันของหลักสูตรกับเกณฑ์ AUN-QA 2) ผู้มีส่วนเกี่ยวข้องที่สำคัญ จำนวน 17 คน โดยเลือกกลุ่มตัวอย่างแบบเจาะจง ประกอบด้วย ผู้บริหาร และตัวแทนหลักสูตร เพื่อเก็บข้อมูลเชิงลึก และความคิดเห็นโดยใช้คำถามปลายเปิด ผลการวิจัยพบว่า ผลการประเมินคุณภาพการศึกษาภายใน ระดับหลักสูตร ตามเกณฑ์ AUN-QA ทุกเกณฑ์มีแนวโน้มเพิ่มขึ้น โดยค่าเฉลี่ยรวมของทุกเกณฑ์เพิ่มขึ้นจาก 2.00 ในปีการศึกษา 2563 เป็น 3.38 ในปีการศึกษา 2566 อัตราการเปลี่ยนแปลงเฉลี่ยต่อปี 0.46 คะแนนต่อปี พบช่องว่างการดำเนินงานที่ต้องพัฒนาเพิ่มเติมในเกณฑ์คุณภาพที่ 1 ผลการเรียนรู้ที่คาดหวัง เกณฑ์คุณภาพที่ 2 โครงสร้างโปรแกรมและเนื้อหา เกณฑ์คุณภาพที่ 4 การวัดและประเมินผลผู้เรียน เกณฑ์คุณภาพที่ 5 คุณภาพของบุคลกรสายวิชาการ และเกณฑ์คุณภาพที่ 8 ผลผลิตและผลลัพธ์ โดยแนวทางสำคัญในการพัฒนาคุณภาพการศึกษาระดับหลักสูตร ตามเกณฑ์ AUN-QA คณะวิศวกรรมศาสตร์ มหาวิทยาลัยเทคโนโลยีราชมงคลศรีวิชัย คือ การดำเนินการให้ครอบคลุมทุกด้านของการเรียนการสอนตั้งแต่การกำหนดผลลัพธ์การเรียนรู้ การพัฒนาวิธีการสอน การวัดและประเมินผล การพัฒนาอาจารย์ การสนับสนุนทรัพยากรการเรียนรู้ และการประกันคุณภาพโดยนำแนวทางวงจรการบริหารคุณภาพ PDCA เพื่อช่วยให้กระบวนการเป็นระบบและสามารถปรับปรุงได้อย่างต่อเนื่อง
การพัฒนาระบบการตรวจสอบและเสนอแต่งตั้งคณะกรรมการด้านบัณฑิตศึกษา คณะวิศวกรรมศาสตร์ มหาวิทยาลัยเทคโนโลยีพระจอมเกล้าธนบุรี
งานวิจัยนี้มีวัตถุประสงค์เพื่อศึกษาปัญหาและความต้องการใช้งานระบบตรวจสอบและแต่งตั้งคณะกรรมการฯ พัฒนาระบบตรวจสอบและแต่งตั้งคณะกรรมการฯ และประเมินผลความพึงพอใจของผู้ทดสอบระบบตรวจสอบและแต่งตั้งคณะกรรมการฯ วิธีดำเนินการวิจัยตามวงจรการพัฒนาระบบ (SDLC) แบ่งเป็น 3 ขั้นตอนคือ 1) ศึกษาสภาพปัญหาและแนวทางการพัฒนาระบบตรวจสอบและแต่งตั้งคณะกรรมการ 2) สร้างระบบตรวจสอบและแต่งตั้งคณะกรรมการ 3) ศึกษาผลการทดสอบระบบตรวจสอบและแต่งตั้งคณะกรรมการ โดยในขั้นตอนที่ 1 สำรวจปัญหาและแนวทางการพัฒนาจากประชากรจำนวน 26 คน ได้แก่ ผู้บริหาร 3 คน บุคลากรระดับภาควิชา คณะ 21 คน และผู้เชี่ยวชาญด้านระบบสารสนเทศ 2 คน โดยใช้การสอบถามปัญหาและกระบวนการทำงานจากการจดบันทึกการประชุม ขั้นตอนที่ 2 นำข้อมูลจากขั้นตอนที่ 1 มาสร้างระบบต้นแบบ ขั้นตอนที่ 3 นำระบบที่สร้างขึ้นไปทดลองใช้กับกลุ่มเป้าหมาย ซึ่งได้มาจากการเลือกแบบเจาะจง จำนวน 21 คน โดยบันทึกผลการทดสอบระบบ ข้อเสนอแนะ และประเมินความพึงพอใจการทดสอบระบบ ผลการวิจัยพบว่า 1) สภาพปัญหา เมื่อนำหลักการ 4M1E มาวิเคราะห์ปัญหาด้วยแผนภูมิก้างปลา พบปัญหาจากกระบวนการทำงาน 4 ด้านที่สัมพันธ์กัน แนวทางการพัฒนาระบบตรวจสอบและแต่งตั้งคณะกรรมการโดยการนำหลักการ ECRS มาปรับปรุงกระบวนการทำงาน สามารถปรับกระบวนการทำงานจาก 18 ขั้นตอนเหลือ 13 ขั้นตอน 2) ผลการพัฒนาระบบสารสนเทศ พบว่า ระบบตรงตามความต้องการของผู้ใช้งาน สามารถแก้ไขปัญหากระบวนการทำงานเดิมโดยเหลือกระบวนการ 13 ขั้นตอน สามารถตรวจสอบคุณสมบัติคณะกรรมการโดยอัตโนมัติ ลดงานที่ซ้ำซ้อน ลดระยะเวลา ลดข้อผิดพลาดการจัดทำเอกสาร สามารถดำเนินการผ่านช่องทางออนไลน์ มีระบบการแจ้งเตือน รวมทั้งระบบมีการเชื่อมโยงกับฐานข้อมูลต่าง ๆ ระดับมหาวิทยาลัยฯ 3) ผลการทดสอบระบบ พบว่า ผู้ใช้ระบบมีความพึงพอใจในภาพรวมระดับมาก ค่าเฉลี่ย 4.49
ธนวรรณ กาญจโนภาส
กาญจน์สมบัติ เมธีบุญวิริยะกุล
การวิเคราะห์รายจ่ายงบประมาณแผ่นดินและงบประมาณเงินรายได้ ประจำปีงบประมาณ พ.ศ.2562-2566 ของสถาบันวิจัยวิทยาศาสตร์และเทคโนโลยี มหาวิทยาลัยเชียงใหม่
การวิจัยเรื่อง การวิเคราะห์รายจ่ายงบประมาณแผ่นดินและงบประมาณเงินรายได้ ประจำปีงบประมาณ พ.ศ. 2562-2566 ของสถาบันวิจัยวิทยาศาสตร์และเทคโนโลยี มหาวิทยาลัยเชียงใหม่ มีวัตถุประสงค์เพื่อศึกษาวิเคราะห์และเปรียบเทียบรายจ่ายงบประมาณแผ่นดิน ศึกษาวิเคราะห์และเปรียบเทียบรายจ่ายงบประมาณเงินรายได้ และศึกษาวิเคราะห์และเปรียบเทียบงบประมาณจําแนกตามหมวดรายจ่ายของงบประมาณแผ่นดินและงบประมาณเงินรายได้ โดยศึกษาข้อมูลจากเอกสารการจัดสรรเงินงบประมาณประจำปี รายงานประจำปี งบทดลอง บัญชีแยกประเภททั่วไปจากระบบบัญชี 3 มิติ และข้อมูลจากระบบบริหารจัดการงบประมาณแผ่นดินและงบประมาณเงินรายได้ของสถาบันวิจัยพหุศาสตร์ (MDRI e-Budget) ตั้งแต่ปีงบประมาณ พ.ศ. 2562-2566 โดยใช้วิธีการวิเคราะห์แนวโน้มและเปรียบเทียบตามสัดส่วนเพื่อประเมินรูปแบบการใช้จ่าย ผลการวิจัยพบว่า สถาบันวิจัยวิทยาศาสตร์และเทคโนโลยี มีการเบิกจ่ายงบประมาณประจำปีงบประมาณ พ.ศ. 2562 -2566 จำแนกเป็นงบประมาณแผ่นดิน จำนวน 161.34 ล้านบาท คิดเป็นร้อยละ 89.85 และงบประมาณเงินรายได้ จำนวน 18.22 ล้านบาท คิดเป็นร้อยละ 10.15 ข้อที่น่าสังเกต คือ ค่าใช้จ่ายที่เกี่ยวข้องกับบุคลากรเป็นหมวดค่าใช้จ่ายที่มากที่สุด โดยผลการวิจัยที่ได้เน้นย้ำถึงความจำเป็นในการวางแผนทางการเงินเชิงกลยุทธ์และการเพิ่มประสิทธิภาพการบริหารจัดการงบประมาณและรายจ่ายให้เกิดประโยชน์สูงสุดในอนาคต การศึกษานี้ให้ข้อมูลเชิงลึกที่สามารถช่วยผู้บริหารองค์กรในการตัดสินใจด้านงบประมาณอย่างรอบรู้ต่อไป
จุฬาลักษณ์ น้อยเงิน
ชญาน์นันท์ เจียมจิตร
การพัฒนากระบวนการเรียนในรายวิชาปฏิบัติการทางเภสัชเวทและเภสัชพฤกษศาสตร์
การพัฒนากระบวนการเรียนการสอนในรายวิชาปฏิบัติการทางเภสัชเวทและเภสัชพฤกษศาสตร์มีเป้าหมายเพื่อเสริมสร้างประสิทธิภาพในการเรียนวิชาปฏิบัติการของนักศึกษาเภสัชศาสตร์ โดยการนำเครื่องมือการเรียนรู้มาปรับใช้เพื่อช่วยให้การเรียนมีประสิทธิผลยิ่งขึ้น เครื่องมือที่ใช้ได้แก่ 1) สื่อการเรียนรู้รูปแบบวีดิทัศน์ ออกแบบมาเพื่อส่งเสริมทักษะและความเข้าใจของนักศึกษาในรายวิชาปฏิบัติการ รูปแบบคลิปวิดีโอสาธิตการทำปฏิบัติการ ปรับใช้ในรายวิชาปฏิบัติการพฤกษเคมี 7 เรื่อง ปฏิบัติการเภสัชพฤกษศาสตร์ 3 เรื่อง และปฏิบัติการเภสัชเวท 2 จำนวน 6 เรื่อง เพื่อให้นักศึกษาสามารถศึกษาด้วยตนเองได้สะดวกยิ่งขึ้น 2) สื่อภาพนิ่งประกอบการทำปฏิบัติการ ซึ่งช่วยเสริมสร้างความเข้าใจและทักษะของนักศึกษา เน้นให้เห็นภาพขั้นตอนการทำปฏิบัติการและผลอย่างชัดเจน ปรับใช้ในรายวิชาปฏิบัติการพฤกษเคมี 3 เรื่อง และปฏิบัติการเภสัชพฤกษศาสตร์ 9 เรื่อง ผลการประเมินความพึงพอใจของนักศึกษาเภสัชศาสตร์ ระดับปริญญาตรี ที่ใช้สื่อประกอบการเรียนปฏิบัติการ พบว่า นักศึกษามีความพึงพอใจในระดับมากถึงมากที่สุด โดยสื่อวีดิทัศน์ได้รับคะแนนความพึงพอใจในรายวิชาปฏิบัติการเภสัชเวท 2 เฉลี่ย 4.18±0.47 คะแนน ปฏิบัติการพฤกษเคมี 4.56±0.56 คะแนน ส่วนสื่อภาพนิ่งได้รับคะแนนความพึงพอใจในรายวิชาปฏิบัติการเภสัชพฤกษศาสตร์ 4.38±0.53 คะแนน และปฏิบัติการพฤกษเคมี 4.56±0.56 คะแนน ซึ่งอยู่ในระดับมากที่สุดเช่นกัน นอกจากนี้ นักศึกษายังให้ข้อเสนอแนะเชิงบวกต่อการใช้สื่อการเรียนรู้ดังกล่าวในการประกอบการเรียนปฏิบัติการ ผลการศึกษาแสดงให้เห็นว่า การนำสื่อวีดิทัศน์และสื่อภาพนิ่งมาใช้ในการเรียนการสอนรายวิชาปฏิบัติการทางเภสัชเวทและเภสัชพฤกษศาสตร์สามารถช่วยพัฒนาทักษะและความเข้าใจของนักศึกษาได้อย่างมีประสิทธิภาพ
จิราภรณ์ ขนานสุข
นิวรรณ อินทรักษา
การศึกษาผลสัมฤทธิ์ของโครงการส่งเสริมงานวิจัย คณะวิศวกรรมศาสตร์ มจธ. ปี พ.ศ. 2559 - 2566
การวิจัยครั้งนี้มีวัตถุประสงค์เพื่อศึกษาผลสัมฤทธิ์ของโครงการส่งเสริมงานวิจัยของคณะวิศวกรรมศาสตร์ มจธ. ปี พ.ศ. 2559 - 2566 วิเคราะห์ข้อมูล 3 ส่วนคือ 1) การวิเคราะห์บทความวิชาการนานาชาติในฐาน Scopus 2) การวิเคราะห์จำนวนนักวิจัยหน้าใหม่ 3) การวิเคราะห์จำนวนนักศึกษาปริญญาเอก โดยเก็บข้อมูลที่เกี่ยวข้องนำมาวิเคราะห์โดยใช้โปรแกรมสำเร็จรูป Microsoft Excel ผลการวิจัยพบว่า 1) ข้อมูลบทความวิชาการนานาชาติในฐาน Scopus ปี พ.ศ. 2559 - 2566 มีจำนวนเพิ่มขึ้นเกินเป้าหมายที่วางไว้คือ 148, 188, 190, 239, 279 และ 234 บทความตามลำดับ, คุณภาพของบทความวิชาการแยกตาม Quartile (Q) วารสารที่อยู่ในระดับ Top10, Q1 และ Q2 คิดเป็นร้อยละ 88 เกินจากเป้าที่คณะตั้งไว้ ระดับ Q3 + Q4 มีอัตราลดลงร้อยละ 12, สัดส่วนการเพิ่มจำนวนผู้ผลิตบทความอยู่ในอัตราร้อยละ 30 เป็นไปตามแผนที่วางไว้ ปี พ.ศ. 2555 - 2566 2) การวิเคราะห์จำนวนนักวิจัยหน้าใหม่ ปี พ.ศ. 2559 - 2566 มีอาจารย์บรรจุใหม่ทั้งสิ้น 63 คน มีอาจารย์เสนอขอทุนวิจัย ทั้งสิ้น 28 คน โดยทุนระยะที่ 1 - 3 พบว่ามีอาจารย์จำนวน 13 คนจากทั้งหมด 17คน นำผลงานหลังปิดทุนขอกำหนดตำแหน่งทางวิชาการตำแหน่ง “ผู้ช่วยศาสตราจารย์” และอาจารย์จำนวน 4 คนใน 13 คนขอตำแหน่งทางวิชาการในตำแหน่ง “รองศาสตราจารย์” และอาจารย์ 1 คนในจำนวน 4 คนอยู่ระหว่างขอกำหนดตำแหน่งทางวิชาการในตำแหน่ง “ศาสตราจารย์” 3) การวิเคราะห์จำนวนนักศึกษาปริญญาเอกพบว่าปี พ.ศ. 2563 - 2565 มีนักศึกษาเข้าใหม่จำนวนทั้งสิ้น 123 คน เป็นนักศึกษาคณะวิศวกรรมศาสตร์จำนวนถึง 57 คน ร้อยละ 46 ของนักศึกษาทั้งหมด พบว่าในปี 2563 และ 2565 มีนักศึกษาสนใจเข้าศึกษาต่อระดับปริญญาเอกถึงร้อยละ 50 คน
เอมอร เศรษฐ์วรกิจ
การวิเคราะห์การใช้จ่ายงบพัฒนาบุคลากร คณะมนุษยศาสตร์และสังคมศาสตร์ มหาวิทยาลัยสงขลานครินทร์ ระหว่างปีงบประมาณ 2564-2567
การวิจัยครั้งนี้มีวัตถุประสงค์เพื่อ (1) วิเคราะห์รูปแบบและแนวโน้มการใช้จ่ายงบประมาณด้านการพัฒนาบุคลากรของคณะมนุษยศาสตร์และสังคมศาสตร์ มหาวิทยาลัยสงขลานครินทร์ ในช่วงปีงบประมาณ 2564–2567 และ (2) วิเคราะห์สัดส่วนของงบพัฒนาบุคลากรเมื่อเทียบกับงบดำเนินงานและงบบุคลากรทั้งหมดของคณะ การวิจัยใช้ข้อมูลทุติยภูมิจากระบบ Management Accounting System (MAS) ของมหาวิทยาลัย ครอบคลุมข้อมูลการเบิกจ่ายงบประมาณ จำนวน 632 รายการ โดยวิเคราะห์ข้อมูลด้วยสถิติเชิงพรรณนา ผลการวิจัยพบว่า การใช้จ่ายงบพัฒนาบุคลากรมีแนวโน้มเพิ่มขึ้นอย่างต่อเนื่อง โดยเฉพาะในปีงบประมาณ 2567 ที่มีการเบิกจ่ายเพิ่มขึ้นร้อยละ 102 เมื่อเทียบกับปีก่อนหน้า อันเป็นผลจากการปรับเพิ่มงบประมาณรายบุคคลจาก 12,000 บาท เป็น 18,000 บาท กิจกรรมการพัฒนาความรู้และทักษะมีสัดส่วนการใช้จ่ายสูงสุด (ร้อยละ 86.31) รองลงมาคือกิจกรรมด้านการศึกษาและวิชาการ ขณะที่กิจกรรมด้านภาษาและเทคโนโลยีมีการใช้จ่ายน้อยที่สุดและมีความผันผวนสูง เมื่อวิเคราะห์ตามหน่วยงานพบความแตกต่าง โดยสำนักงานบริหารคณะมีการใช้จ่ายสูงสุด (663,248.05 บาท) ขณะที่บางหลักสูตรมีการใช้จ่ายเพียงเล็กน้อย ส่วนการวิเคราะห์สัดส่วนงบประมาณพบว่า งบพัฒนาบุคลากรมีสัดส่วนเพิ่มขึ้นเมื่อเทียบกับงบดำเนินงานและงบบุคลากร โดยในปี 2567 มีสัดส่วนสูงสุดที่ร้อยละ 18.78 และ 22.22 ตามลำดับ
อัญญ์ญาริน พรหมเทพ
ความต้องการและความคาดหวังของนิสิตชั้นปีที่ 1 และผู้ปกครองที่มีต่อคณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567
การวิจัยนี้มีวัตถุประสงค์เพื่อศึกษาระดับความต้องการและความคาดหวังของนิสิตและผู้ปกครองที่มีต่อคณะเภสัชศาสตร์ จุฬาลงกรณ์มหาวิทยาลัย เพื่อเปรียบเทียบความต้องการและความคาดหวังของนิสิตและผู้ปกครองที่มีต่อคณะเภสัชศาสตร์ จุฬาลงกรณ์มหาวิทยาลัย และเพื่อรวบรวมข้อเสนอแนะของนิสิตและผู้ปกครองที่มีต่อคณะเภสัชศาสตร์ จุฬาลงกรณ์มหาวิทยาลัย โดยเก็บรวบรวมข้อมูลจากประชากรนิสิตชั้นปีที่ 1 ประจำปีการศึกษา 2567 จำนวน 186 คน ได้แบบสอบถามตอบกลับจากนิสิต จำนวน 177 คน คิดเป็นร้อยละ 95.16 และผู้ปกครองของนิสิตชั้นปีที่ 1 จำนวน 163 คน คิดเป็นร้อยละ 87.63 วิเคราะห์ข้อมูลโดยใช้สถิติเชิงพรรณนา ได้แก่ ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) วิเคราะห์เชิงอนุมานโดยใช้ Independent-Sample t-test ผลการวิจัยพบว่า ระดับความต้องการและความคาดหวังของนิสิตและผู้ปกครอง โดยรวม อยู่ในระดับมากที่สุด (µ=4.22, s= 0.49) เมื่อพิจารณารายด้าน พบว่า ด้านที่มีค่าเฉลี่ยสูงสุด คือ ด้านการสร้างความเป็นน้ำหนึ่งใจเดียวกันและพัฒนาความสัมพันธ์ อยู่ในระดับมากที่สุด (µ=4.54, s= 0.58) ผลการเปรียบเทียบความต้องการและความคาดหวังของนิสิตและผู้ปกครอง โดยรวม พบว่า นิสิตและผู้ปกครองมีความคาดหวังในด้านกิจกรรมนอกหลักสูตรแตกต่างกันอย่างมีนัยสำคัญทางสถิติที่ระดับ .05 และ และข้อเสนอแนะของนิสิตและผู้ปกครองต้องการและคาดหวังให้คณะเภสัชศาสตร์ คือการพัฒนาทักษะความรู้และประสบการณ์ที่ทันสมัย เน้นการปฏิบัติจริงเพื่อเติบโตในวิชาชีพ และเตรียมพร้อมสอบใบประกอบวิชาชีพสู่การเป็นเภสัชกรที่มีคุณภาพพร้อมมีงานทำ
การปรับปรุงกระบวนการการบริหารงานประชุมวิชาการระดับชาติด้วยการประยุกต์ใช้แนวคิด LEAN และ ECRSit ภายในคณะวิทยาศาสตร์ มหาวิทยาลัยสงขลานครินทร์
การบริหารจัดการประชุมวิชาการระดับชาติเป็นกระบวนการที่ซับซ้อนและต้องการประสิทธิภาพสูงเพื่อให้สามารถดำเนินการได้อย่างราบรื่นและลดความสูญเปล่าในการทำงาน งานวิจัยนี้มุ่งเน้นการประยุกต์ใช้แนวคิด LEAN และ ECRSit เพื่อปรับปรุงกระบวนการบริหารงานประชุมวิชาการระดับชาติภายในคณะวิทยาศาสตร์ มหาวิทยาลัยสงขลานครินทร์ เพื่อแสดงประสิทธิภาพและประสิทธิผลที่เกิดจากการปรับปรุงกระบวนการ จากผลการศึกษาพบว่า การนำแนวคิด LEAN มาช่วยในการปรับปรุงสามารถลดความซ้ำซ้อน ลดเวลาในการดำเนินการ และเพิ่มประสิทธิภาพของกระบวนการได้ ขณะที่ ECRSit เป็นเครื่องมือที่ช่วยในการปรับปรุงกระบวนการรวมถึงการนำเทคโนโลยีสมัยใหม่เข้ามาช่วยในการบริหารจัดการ ทำให้กระบวนการลดลงซึ่งสอดคล้องและส่งเสริมแนวคิด LEAN ผู้วิจัยได้ดำเนินการผ่านขั้นตอนการดำเนินการวิจัย 3 ขั้นตอน คือ 1) การวิเคราะห์กระบวนการ 2) การปรับปรุงกระบวนการโดยการนำแนวคิด LEAN และ ECRSit มาประยุกต์ใช้เพื่อปรับปรุงกระบวนการ 3) การประเมินผลลัพธ์ มีการเปรียบเทียบกระบวนการก่อนและหลังปรับปรุงกระบวนการแล้ว โดยใช้สถิติพรรณนาในการวิเคราะห์ข้อมูล ได้แก่ ความถี่ (Frequency) ร้อยละ (Percentage) ซึ่งจากการดำเนินการวิจัยสามารถวิเคราะห์เปรียบเทียบกระบวนการเดิมและกระบวนการใหม่ พบว่า ลดการใช้กระดาษ จาก 6,032 แผ่น เหลือ 701 แผ่น ลดลงร้อยละ 88.38 ลดระยะเวลารอคอย จาก 193,725 นาที เหลือ 88,950 นาที ลดลงร้อยละ 54.27 ลดค่าใช้จ่ายในการจัดซื้อกระดาษ จาก 1,206.40 บาท เหลือ 140.20 บาท ลดลงร้อยละ 88.38 จากการจัดงานประชุม 1 ครั้ง นอกจากนี้สามารถลดการใช้ทรัพยากรบุคคล ลดการขนส่งเอกสาร ลดกระบวนการที่ไม่จำเป็น ผลจากการปรับปรุงกระบวนการทำให้กระบวนการจัดงานประชุมวิชาการลดความสูญเปล่าตามหลัก LEAN และเพิ่มประสิทธิภาพอย่างเป็นรูปธรรม ที่สำคัญคือ กระบวนการบริหารจัดการเปลี่ยนแปลงไปถึงร้อยละ 99.97 ส่งผลทำให้ความพึงพอใจในการบริหารจัดการงานประชุมเพิ่มขึ้นร้อยละ 3.74 โดยรวมแล้วการเปลี่ยนแปลงที่เกิดขึ้นช่วยให้การบริหารจัดการงานประชุมวิชาการระดับชาติภายในคณะวิทยาศาสตร์มีความคล่องตัวมากขึ้น ลดความสูญเปล่า และเพิ่มประสิทธิภาพในการดำเนินงานอย่างเป็นรูปธรรม
วัธกร เจริญสิริสกุล
การปรับปรุงกระบวนการจัดการทุนการศึกษา คณะวิทยาศาสตร์ มหาวิทยาลัยสงขลานครินทร์
กระบวนการจัดการทุนการศึกษาเป็นส่วนสำคัญที่ทำให้การจัดการทุนการศึกษาที่มีประสิทธิภาพและก่อให้เกิดประโยชน์ต่อผู้รับทุนการศึกษาเป็นอย่างมาก การศึกษานี้เป็นการวิจัยเชิงปฏิบัติการ (Action Research) ที่ประยุกต์ใช้แนวคิด ลีน (Lean) ตามหลักการ ECRSit มีวัตถุประสงค์เพื่อประเมินผลการปรับปรุงกระบวนการจัดการทุนการศึกษา โดยมุ่งเน้นการใช้เทคโนโลยีสารสนเทศในการลดความสูญเปล่า และเพิ่มประสิทธิภาพของกระบวนการทำงาน กลุ่มตัวอย่างคือนักศึกษาทุนที่ได้รับการจัดสรรทุนการศึกษา ปีการศึกษา 2567 จำนวน 93 คน โดยวิธีการเลือกตัวอย่างตามความสะดวก (Convenience Sampling) เครื่องมือที่ใช้ในการวิจัยคือ วงจรการวิจัยปฏิบัติการ (PAOR) แผนผังสายธารแห่งคุณค่า (Value Stream Mapping: VSM) การวิเคราะห์ความสูญเปล่า 7 ประเภท (7 Waste) และแบบสอบถามความพึงพอใจ สถิติที่ใช้ในการวิเคราะห์ข้อมูล ได้แก่ การแจกแจงความถี่ ค่าเฉลี่ย และร้อยละ ผลการวิจัยพบว่าจากการเปรียบเทียบกระบวนการก่อนและหลังปรับปรุงกระบวนการ จำนวนขั้นตอนการทำงานลดลง จาก 20 ขั้นตอน เหลือ 2 ขั้นตอน (90 เปอร์เซ็นต์) ระยะเวลาการดำเนินงานลดลง จาก 12,820 นาที เหลือ 2,360 นาที (81.6 เปอร์เซ็นต์) ลดปริมาณการใช้กระดาษและค่าใช้จ่ายเหลือศูนย์ (100 เปอร์เซ็นต์) อัตราการเพิ่มประสิทธิภาพกระบวนการ (Process Cycle Efficiency: PCE) เพิ่มขึ้น จาก 51.25 เป็น 96.19 เปอร์เซ็นต์ และความพึงพอใจต่อกระบวนการจัดการทุนการศึกษา ปีการศึกษา 2567 พบว่าผลลัพธ์อยู่ในระดับ “มากที่สุด” ผลการปรับปรุงแสดงให้เห็นว่าแนวคิด Lean และเทคโนโลยีสารสนเทศ สามารถช่วยลดขั้นตอน ลดเวลา ลดความสูญเปล่า และเพิ่มประสิทธิภาพของกระบวนการจัดการทุนการศึกษาได้อย่างมีนัยสำคัญ
อาภานุช เต็มเปี่ยม
การศึกษาปริมาณการใช้พลังงานไฟฟ้าอาคาร 50 คณะมนุษยศาสตร์และสังคมศาสตร์ มหาวิทยาลัยสงขลานครินทร์
การศึกษานี้มีวัตถุประสงค์เพื่อศึกษาการใช้พลังงานไฟฟ้า และวิเคราะห์แนวโน้มการใช้พลังงานไฟฟ้าอาคาร 50 คณะมนุษยศาสตร์และสังคมศาสตร์ มหาวิทยาลัยสงขลานครินทร์ โดยรวบรวมข้อมูลการใช้พลังงานไฟฟ้าจากระบบสมาร์ทมิเตอร์ในช่วงปี พ.ศ. 2562 - 2567 จำแนกตามช่วงเวลาการใช้พลังงานไฟฟ้าแบบ On Peak และ Off Peak ซึ่งแสดงถึงความแตกต่างของการใช้พลังงานในแต่ละเดือน การวิจัยใช้การวิเคราะห์เชิงสถิติ ได้แก่ ค่าเฉลี่ย ค่าสูงสุด ค่าต่ำสุด และส่วนเบี่ยงเบนมาตรฐาน เพื่อตรวจสอบปริมาณการใช้พลังงานไฟฟ้าภายในอาคาร รวมถึงแนวโน้มในระยะยาวโดยใช้เส้นแนวโน้ม (Linear Trend Line) เพื่อแสดงภาพรวมของการใช้พลังงาน ผลการวิจัยพบว่า การใช้พลังงานไฟฟ้าอาคาร 50 มีความผันผวนตามฤดูกาลและความหนาแน่นของกิจกรรม โดยช่วงที่มีการใช้พลังงานสูง ได้แก่ ฤดูร้อน (มีนาคม - เมษายน) และฤดูฝน (สิงหาคม - ตุลาคม) ค่าเฉลี่ยของการใช้พลังงานไฟฟ้ารายเดือนอยู่ที่ประมาณ 30,000 kWh โดยมีค่าสูงสุดที่ 45,015 kWh ในเดือนเมษายน ปี พ.ศ. 2562 และค่าต่ำสุดที่ 16,980 kWh ในเดือนพฤศจิกายน ปี พ.ศ. 2564 เส้นแนวโน้มแสดงให้เห็นว่าการใช้พลังงานโดยรวมคงที่ในระยะยาว แม้ว่าจะมีความผันผวนระหว่างช่วง On Peak และ Off Peak ก็ตาม ข้อเสนอแนะจากการวิจัยนี้คือ ควรปรับปรุงระบบจัดการพลังงาน เช่น ปรับเปลี่ยนช่วงเวลาจัดกิจกรรมของนักศึกษา กระจายกิจกรรมขนาดใหญ่ของคณะ ประชาสัมพันธ์และรณรงค์การประหยัดพลังงาน และเลือกใช้วัสดุอุปกรณ์ประหยัดพลังงาน เพื่อลดค่าใช้จ่ายด้านพลังงานในระยะยาวและสนับสนุนการดำเนินงานที่เป็นมิตรต่อสิ่งแวดล้อมอย่างยั่งยืน
การพัฒนาเครื่องมือการจัดทำระบบข้อมูลชุมชนเชิงพื้นที่แบบออนไลน์
การพัฒนาเครื่องมือการจัดทำระบบข้อมูลชุมชนเชิงพื้นที่แบบออนไลน์ มีวัตถุประสงค์การวิจัย 1) เพื่อศึกษาวิเคราะห์ปัญหาอุปสรรคการทำงานในรูปแบบเดิม และ 2) เพื่อพัฒนาเครื่องมือการจัดทำข้อมูลชุมชนแบบออนไลน์ โดยมีวิธีการดำเนินการวิจัยคือ 1) ศึกษาวิเคราะห์ปัญหาอุปสรรคการทำงานในรูปแบบเดิม ใช้แผนผังก้างปลา เป็นเครื่องมือในการวิเคราะห์ข้อมูลเชิงระบบสาเหตุและผลกระทบโดยใช้หลักการ 4M1E 2) การพัฒนาเครื่องมือการจัดทำระบบข้อมูลชุมชนเชิงพื้นที่ออนไลน์ ใช้แนวคิดวงจรคุณภาพ PDCA เป็นเครื่องมือจัดทำระบบด้วยโปรแกรม Google AppSheet และ Looker Studio ผลการวิจัยพบว่า การจัดทำข้อมูลชุมชนเชิงพื้นที่ในรูปแบบเดิมประสบปัญหาหลายด้าน ได้แก่ สาเหตุด้านเครื่องมือ พบว่ามีการขาดแคลนเครื่องมือ GPS ซึ่งจำกัดการใช้งานในงานวิจัย สาเหตุด้านทรัพยากรบุคคล พบว่าผู้ปฏิบัติงานขาดทักษะในการใช้ GPS และการจัดทำฐานข้อมูลเชิงพื้นที่ สาเหตุด้านกระบวนการทำงาน การบันทึกข้อมูลยังใช้วิธีจดด้วยมือหรือป้อนข้อมูลแบบแยกส่วน ทำให้เกิดข้อผิดพลาด สาเหตุด้านเทคโนโลยี ระบบเดิมเป็นแบบ Manual ข้อมูลกระจัดกระจายและไม่รองรับการเข้าถึงแบบออนไลน์ สาเหตุด้านสิ่งแวดล้อม เช่น สถานการณ์ความไม่สงบในพื้นที่และระยะทาง ในส่วนการพัฒนาเครื่องมือแบบออนไลน์โดยใช้ AppSheet และ Looker Studio ทำให้การจัดเก็บและแสดงผลข้อมูลมีประสิทธิภาพมากขึ้น ลดข้อจำกัดของระบบเดิม และสนับสนุนการพัฒนาชุมชนอย่างยั่งยืน ทั้งนี้ควรมีการฝึกอบรมและพัฒนาเทคโนโลยีเพิ่มเติมเพื่อเพิ่มประสิทธิภาพของระบบให้ครอบคลุมยิ่งขึ้น
การศึกษาแนวโน้มและปัจจัยที่เกี่ยวข้องกับการออกฝึกสหกิจศึกษา: กรณีศึกษานักศึกษาคณะมนุษยศาสตร์และสังคมศาสตร์ มหาวิทยาลัยสงขลานครินทร์
การวิจัยเรื่อง “การศึกษาแนวโน้มและปัจจัยที่เกี่ยวข้องกับการออกฝึกสหกิจศึกษา: กรณีศึกษาคณะมนุษยศาสตร์และสังคมศาสตร์ มหาวิทยาลัยสงขลานครินทร์” มีวัตถุประสงค์เพื่อ (1) ศึกษาแนวโน้มการเลือกสถานที่ฝึกสหกิจศึกษาของนักศึกษา (2) วิเคราะห์ปัจจัยที่มีผลต่อการตัดสินใจเลือกสถานที่ฝึกสหกิจศึกษา การวิจัยนี้ใช้ข้อมูลทุติยภูมิจากระบบสหกิจศึกษา คณะมนุษยศาสตร์และสังคมศาสตร์ มหาวิทยาลัยสงขลานครินทร์ ในช่วงปี พ.ศ. 2563-2567 โดยประชากรในการศึกษาคือ นักศึกษาชั้นปีที่ 4 ของคณะมนุษยศาสตร์และสังคมศาสตร์ ที่เข้าร่วมสหกิจศึกษาในช่วงเวลาดังกล่าว จำนวนทั้งสิ้น 552 คน เครื่องมือที่ใช้ในการวิเคราะห์ข้อมูล ได้แก่ Microsoft Excel และสถิติพื้นฐาน เช่น การแจกแจงความถี่และร้อยละ รวมถึงการวิเคราะห์ความสัมพันธ์ของปัจจัยที่เกี่ยวข้อง ผลการวิจัยพบว่า นักศึกษาส่วนใหญ่เลือกสถานที่ฝึกในพื้นที่ภาคใต้ โดยจังหวัดสงขลามีจำนวนผู้เลือกมากที่สุด รองลงมาคือปัตตานี ยะลา กระบี่ และภูเก็ต ปัจจัยสำคัญที่ส่งผลต่อการตัดสินใจ ได้แก่ ระยะทางและความสะดวกในการเดินทาง ค่าใช้จ่ายและปัจจัยทางเศรษฐกิจ ชื่อเสียงและภาพลักษณ์ขององค์กร ประเภทขององค์กรและความสอดคล้องกับสาขาวิชา นอกจากนี้ยังพบแนวโน้มการกระจายตัวของสถานที่ฝึกสหกิจศึกษาไปยังภูมิภาคอื่นเพิ่มขึ้น ข้อเสนอแนะจากงานวิจัย มหาวิทยาลัยควรพัฒนาระบบสนับสนุนข้อมูลเพื่อช่วยนักศึกษาในการตัดสินใจเลือกสถานที่ฝึกสหกิจศึกษา ส่งเสริมความร่วมมือกับสถานประกอบการในพื้นที่หลากหลาย และจัดกิจกรรมเพื่อเตรียมความพร้อมนักศึกษาก่อนออกฝึกสหกิจศึกษา นอกจากนี้ ควรมีการจัดทำฐานข้อมูลที่ครอบคลุมความต้องการของสถานประกอบการและการติดตามผลลัพธ์ของโครงการสหกิจศึกษาเพื่อการพัฒนาที่ยั่งยืน
จงรักษ์ ศรีจันทร์งาม
การศึกษาปัจจัยที่มีผลกระทบต่อประสิทธิภาพการปฏิบัติงานด้านการเงินและบัญชีของมหาวิทยาลัยเกษตรศาสตร์
วัตถุประสงค์เพื่อศึกษาปัจจัยที่มีผลกระทบต่อประสิทธิภาพการปฏิบัติงานและแนวทางในการเพิ่มประสิทธิภาพการปฏิบัติงานด้านการเงินและบัญชีของมหาวิทยาลัยเกษตรศาสตร์ เป็นวิจัยเชิงสำรวจ โดยใช้แบบสอบถามปลายปิดเป็นเครื่องมือในการเก็บรวบรวมข้อมูล โดยการหาค่าดัชนีความสอดคล้อง ซึ่งมีค่า IOC มากกว่า 0.5 ทุกข้อ และผ่านการหาค่าความเที่ยงด้วยวิธี Cronbach’s Alpha Coefficient พบว่ามีความเชื่อมั่นภาพรวม เท่ากับ 0.98 ซึ่งกลุ่มตัวอย่างเป็นนักวิชาการเงินและบัญชีของมหาวิทยาลัยเกษตรศาสตร์ จำนวน 297 คน สถิติที่ใช้ในการวิเคราะห์ข้อมูลได้แก่ ความถี่ ร้อยละ ค่าเฉลี่ย และส่วนเบี่ยงเบนมาตรฐาน ผลการวิจัยพบว่า (1) ปัจจัยที่มีผลกระทบต่อประสิทธิภาพการปฏิบัติงานด้านการเงินและบัญชีของมหาวิทยาลัยเกษตรศาสตร์ ในภาพรวมอยู่ในระดับมาก เมื่อพิจารณารายด้าน อยู่ในระดับมากทุกด้าน ได้แก่ ด้านกลยุทธ์ ด้านโครงสร้าง ด้านระบบ ด้านรูปแบบการบริหาร ด้านบุคลากร ด้านทักษะ ความรู้ ความสามารถ และด้านค่านิยมร่วมของคนในองค์กร (2) ประสิทธิภาพในการปฏิบัติงานด้านการเงินและบัญชีของมหาวิทยาลัยเกษตรศาสตร์ ในภาพรวมอยู่ในระดับมาก เมื่อพิจารณารายด้าน อยู่ในระดับมากทุกด้าน ได้แก่ ด้านคุณภาพของงาน ด้านปริมาณงาน ด้านเวลา และด้านค่าใช้จ่าย (3) ความสัมพันธ์ระหว่างปัจจัยที่มีผลกระทบต่อประสิทธิภาพการปฏิบัติงานกับประสิทธิภาพในการปฏิบัติงานด้านการเงินและบัญชีของมหาวิทยาลัยเกษตรศาสตร์ โดยภาพรวมปัจจัยที่มีผลกระทบต่อประสิทธิภาพการปฏิบัติงานทั้ง 7 ด้าน กับประสิทธิภาพในการปฏิบัติงาน ทั้ง 4 ด้าน มีค่าสัมประสิทธิ์สหสัมพันธ์ 0.728 มีความสัมพันธ์ระดับค่อนข้างสูง อย่างมีนัยสำคัญทางสถิติระดับ 0.05 (4) แนวทางในการเพิ่มประสิทธิภาพการปฏิบัติงานด้านการเงินและบัญชี ส่วนกลางของมหาวิทยาลัยควรให้ความรู้ทางด้านการใช้งานในระบบ ERP ให้ครอบคลุมทุกด้านเพื่อการทำงานที่มีประสิทธิภาพมากยิ่งขึ้น
การพัฒนากระบวนการดูแลและให้คำปรึกษานักศึกษาด้านสุขภาพจิต คณะวิทยาศาสตร์ มหาวิทยาลัยสงขลานครินทร์
งานพัฒนานักศึกษาและศิษย์เก่าสัมพันธ์ คณะวิทยาศาสตร์ มหาวิทยาลัยสงขลานครินทร์ มีพันธกิจในการดูแลนักศึกษาให้มีคุณภาพชีวิตที่ดีในรั้วมหาวิทยาลัย โดยเฉพาะด้านสุขภาพจิตซึ่งเป็นปัญหาที่มีแนวโน้มสูงขึ้นในปัจจุบัน งานวิจัยนี้มีวัตถุประสงค์เพื่อศึกษาข้อมูลพื้นฐานที่เกี่ยวกับการพัฒนากระบวนการดูแลและให้คำปรึกษาด้านสุขภาพจิตของนักศึกษาคณะวิทยาศาสตร์ มหาวิทยาลัยสงขลานครินทร์ และพัฒนากระบวนการดูแลและให้คำปรึกษาด้านสุขภาพจิตของนักศึกษา รวมถึงการทดลองใช้และประเมินความพึงพอใจของกระบวนการดูแลและให้คำปรึกษาด้านสุขภาพจิตของนักศึกษา กลุ่มตัวอย่างประกอบด้วย อาจารย์ที่ปรึกษา จำนวน 13 คน พี่เลี้ยง จำนวน 14 คน และนักศึกษาชั้นปีที่ 1 จำนวน 69 คน โดยใช้รูปแบบการประเมินแบบเคิร์กแพทริค (Kirpatrick) เครื่องมือที่ใช้ คือ แบบประเมิน แบบสอบถาม และแบบทดสอบ วิเคราะห์ด้วยสถิติพรรณนา เช่น ร้อยละ ค่าเฉลี่ย และส่วนเบี่ยงเบนมาตรฐาน และเปรียบเทียบผลการเรียนรู้ของผู้เข้าร่วมอบรมก่อนและหลังการอบรม โดยใช้สถิติการทดสอบทีที่ไม่เป็นอิสระต่อกัน (Dependent T-test) ผลการวิจัยพบว่า กระบวนการดูแลสุขภาพจิตประกอบด้วย 5 ขั้นตอน ได้แก่ การป้องกัน การสร้างเครือข่าย การเฝ้าระวังและติดตาม การให้คำปรึกษา และการจัดการภาวะวิกฤติ โดยมีการประเมินผลที่สอดคล้องกับโมเดลการประเมินของ เคิร์กแพทริค ซึ่งครอบคลุม 4 ระดับ ได้แก่ 1) การประเมินปฏิกิริยา โดยใช้แบบประเมินความพึงพอใจของผู้อบรม พบว่าผู้เข้าร่วมอบรมทั้งหมดมีความพึงพอใจในระดับมากถึงมากที่สุด 2) การประเมินการเรียนรู้ โดยใช้แบบทดสอบก่อนและหลังอบรมเพื่อประเมินความรู้ ผู้เข้าร่วมอบรมทุกกลุ่มมีคะแนนความรู้หลังการอบรมสูงขึ้นอย่างมีนัยสำคัญทางสถิติ (p < 0.05) โดยกลุ่มนักศึกษาแสดงการเปลี่ยนแปลงของคะแนนในระดับที่สูงที่สุด (จาก 6.23 ± 2.07 เป็น 9.22 ± 1.27, p = 0.000) รองลงมาคือกลุ่มอาจารย์ที่ปรึกษา (จาก 6.31 ± 2.02 เป็น 8.46 ± 1.33, p = 0.000) และกลุ่มพี่เลี้ยง (จาก 6.43 ± 1.87 เป็น 7.93 ± 2.27, p = 0.013) 3) การประเมินพฤติกรรม โดยใช้แบบสอบถามประเมินความรู้ที่นำไปใช้ในการปฏิบัติ พบว่าอาจารย์ที่ปรึกษา พี่เลี้ยง และนักศึกษาสามารถนำความรู้ไปใช้ได้จริงจากทุกฝ่ายในระดับมากที่สุด คือ มีค่าเฉลี่ย (S.D.) เท่ากับ 4.83 (0.39) 4.67 (0.58) และ 4.74 (0.58) ตามลำดับ 4) การประเมินผลลัพธ์ โดยใช้แบบประเมินความพึงพอใจกระบวนการดูแลนักศึกษาด้านสุขภาพจิต พบว่ากระบวนการดูแลนักศึกษามีประสิทธิภาพสูงขึ้นและได้รับความพึงพอใจอยู่ในระดับมากถึงมากที่สุด โดยมีค่าเฉลี่ย (S.D.) ของอาจารย์ที่ปรึกษา พี่เลี้ยง และนักศึกษา เท่ากับ 4.45 (0.50) 4.62 (0.49) และ 4.53 (0.62) ตามลำดับ การพัฒนากระบวนการดูแลด้านสุขภาพจิตนี้เป็นการเสริมสร้างความยั่งยืนตามเป้าหมายการพัฒนาอย่างยั่งยืน (SDGs) โดยมุ่งหวังให้นักศึกษามีสุขภาพจิตที่ดีและสามารถเผชิญกับความ ท้าทายในชีวิตได้
สุพิชชา นพจนสุภาพ
กระบวนการขับเคลื่อนการขอรับรองตามกรอบมาตรฐานอาจารย์มืออาชีพของสหราชอาณาจักร UKPSF คณะวิทยาศาสตร์ มหาวิทยาลัยสงขลานครินทร์ วิทยาเขตหาดใหญ่
การวิจัยนี้ มีวัตถุประสงค์เพื่อวิเคราะห์ผลลัพธ์จากกระบวนการขับเคลื่อนการขอรับรองตามกรอบมาตรฐานอาจารย์มืออาชีพของสหราชอาณาจักร UKPSF คณะวิทยาศาสตร์ มหาวิทยาลัยสงขลานครินทร์ วิทยาเขตหาดใหญ่ ระหว่างปีงบประมาณ 2564-2567 กลุ่มประชากรที่ใช้ในการศึกษาครั้งนี้ คือ ข้อมูลเกี่ยวกับการยื่นขอรับรองตามกรอบมาตรฐานอาจารย์มืออาชีพของสหราชอาณาจักร UKPSF และกระบวนการขับเคลื่อนย้อนหลัง 4 ปี ระหว่างปีงบประมาณ 2564-2567 นำมาวิเคราะห์ข้อมูลด้วยการอธิบายสถิติเชิงพรรณนาข้อมูลเชิงคุณภาพแสดงกระบวนการและผลลัพธ์ เพื่อนำเสนอข้อมูลในรูปแบบของตารางและภาพประกอบการบรรยาย พบว่า คณาจารย์ คณะวิทยาศาสตร์ได้รับการรับรองตามกรอบมาตรฐานอาจารย์มืออาชีพของสหราชอาณาจักร UKPSF เพิ่มขึ้น โดยแยกเป็นปีงบประมาณและนับจากสมรรถนะที่ได้รับ คือ ปีงบประมาณ 2564, 2565, 2566, 2567 จำนวน 6 สมรรถนะ 8 สมรรถนะ 9 สมรรถนะ และ 13 สมรรถนะตามลำดับ ภายใต้การดำเนินการ 7 แนวทาง คือ 1) การจัดโครงการ 2) การแต่งตั้งพี่เลี้ยงพัฒนาศักยภาพด้านการเรียนการสอน 3) การสนับสนุนงบประมาณในการยื่นขอฯ 4) การติดตามความก้าวหน้าและอำนวยการในการยื่นขออย่างใกล้ชิด 5) การแสดงความชื่นชมยินดี 6) การแจ้งเตือนการรายงาน Teaching Portfolio และ 7) การนำผลไปใช้ประโยชน์ โดยดำเนินการประเมินผลลัพธ์ทุกปี เพื่อปรับปรุงให้ดีขึ้นอย่างต่อเนื่อง ตามกระบวนการบริหารงานด้วยวงจรคุณภาพ (PDCA) โดยมีผลประเมินความพึงพอใจต่อกระบวนการ ในภาพรวม คะแนนเฉลี่ยอยู่ที่ระดับ 4.80 จากคะแนนเต็ม 5
ระบบการพัฒนาทักษะนักศึกษาคณะวิทยาศาสตร์ มหาวิทยาลัยสงขลานครินทร์สู่เส้นทางอาชีพ
งานวิจัยนี้มีวัตถุประสงค์เพื่อสำรวจความสนใจในสายอาชีพของนักศึกษาคณะวิทยาศาสตร์ พัฒนารูปแบบกิจกรรมที่มีประสิทธิภาพ และประเมินความพึงพอใจของรูปแบบการจัดกิจกรรมพัฒนาทักษะนักศึกษาสู่เส้นทางอาชีพ เก็บข้อมูลแบบสอบถามออนไลน์จากกลุ่มตัวอย่าง นักศึกษาคณะวิทยาศาสตร์ จำนวน 469 คน และวิเคราะห์ข้อมูลด้วยสถิติพรรณนา คือ จำนวน (Frequency) ค่าเฉลี่ย (Mean) ร้อยละ (Percent) และค่าเบี่ยงเบนมาตรฐาน (Standard deviation: S.D.) ผลการศึกษาพบว่า นักศึกษาสนใจในอาชีพหลากหลาย ซึ่งสามารถจัดกลุ่มเป็น 7 สายอาชีพหลัก โดยส่วนใหญ่สนใจเป็นสายงานวิทยาศาสตร์/นิติวิทยาศาสตร์ (38.38 %) และสายงาน IT (13.65 %) ซึ่งสะท้อนถึงการเปลี่ยนแปลงของตลาดแรงงานที่ให้ความสำคัญกับเทคโนโลยี และจากการประเมินความพึงพอใจต่อกิจกรรมพัฒนาทักษะในช่วง 3 ปี (พ.ศ. 2564 - 2566) พบว่า ความพึงพอใจของนักศึกษามีการเพิ่มขึ้นอย่างต่อเนื่อง โดยมีค่าเฉลี่ยความพึงพอใจ 4.56, 4.63 และ 4.68 ตามลำดับ นอกจากนี้ การเลือกปฏิบัติสหกิจศึกษาของนักศึกษาก็สอดคล้องกับความสนใจในสายอาชีพ โดยนักศึกษาส่วนใหญ่เลือกสหกิจในสายวิทยาศาสตร์/นิติวิทยาศาสตร์และ IT ซึ่งมีจำนวนเพิ่มขึ้นทุกปี โดยเฉพาะสายงาน IT ที่เพิ่มขึ้นจาก 26 คนในปี 2564 เป็น 81 คนในปี 2566 การประเมินรูปแบบการพัฒนากิจกรรมพบว่าโดยรวมมีความพึงพอใจสูง ค่าเฉลี่ย 4.30 (S.D. = 0.68) นักศึกษามีความต้องการให้กิจกรรมพัฒนาทักษะตามสายอาชีพดำเนินต่อไป เพื่อช่วยในการค้นหาเส้นทางอาชีพและวางแผนการประกอบอาชีพได้ดีขึ้น โดยมีระบบสารสนเทศที่ช่วยอำนวยความสะดวกในการเข้าร่วมกิจกรรม การวิจัยนี้เน้นถึงความสำคัญของการพัฒนากิจกรรมที่ตอบสนองต่อความต้องการของตลาดแรงงานและบทบาทของเทคโนโลยีในการเตรียมนักศึกษาสู่เส้นทางอาชีพ
แนวทางการพัฒนาบริการห้องสมุดคณะสถาปัตยกรรมศาสตร์และการผังเมือง มหาวิทยาลัยธรรมศาสตร์ เพื่อส่งเสริมการเรียนรู้ตลอดชีวิตของนักศึกษา
การวิจัยนี้มีวัตถุประสงค์เพื่อศึกษาลักษณะและรูปแบบการใช้สารสนเทศเพื่อการเรียนรู้ทางด้านสถาปัตยกรรม และเพื่อสังเคราะห์แนวทางการพัฒนาบริการห้องสมุดที่เหมาะสมต่อการเรียนรู้ตลอดชีวิตของนักศึกษา กลุ่มตัวอย่าง คือ นักศึกษาระดับปริญญาตรี และปริญญาโท คณะสถาปัตยกรรมศาสตร์และการผังเมือง ใช้แบบสอบถามเป็นเครื่องมือในการเก็บข้อมูล มีนักศึกษาตอบแบบสอบถามจำนวน 296 คน (ร้อยละ 95.48) จากนั้นแจกแจงความถี่ หาค่าร้อยละ วิเคราะห์หาค่าเฉลี่ย () และส่วนเบี่ยงเบนมาตรฐาน (SD) ผลการวิจัยพบว่า ลักษณะและรูปแบบการใช้สารสนเทศเพื่อการเรียนรู้ทางด้านสถาปัตยกรรมของนักศึกษา คือ ใช้ห้องสมุดหรือศูนย์การเรียนรู้เป็นแหล่งสารสนเทศหลักในการค้นคว้า คิดเป็นร้อยละ 67.2 รูปแบบสารสนเทศที่ใช้คือ สิ่งพิมพ์ประเภทหนังสือ ตำรา วารสารและวิทยานิพนธ์ คิดเป็นร้อยละ 62.2 โดยใช้คอมพิวเตอร์โน้ตบุ๊คเป็นอุปกรณ์ คิดเป็นร้อยละ 68.2 มีวัตถุประสงค์การใช้สารสนเทศแตกต่างกันตามระดับการศึกษา โดยนักศึกษาปริญญาตรีใช้เพื่อการอ้างอิงประกอบการทำงาน คิดเป็นร้อยละ 70.6 ขณะที่นักศึกษาปริญญาโทใช้เพื่อประกอบการทำวิทยานิพนธ์ คิดเป็นร้อยละ 84.1 ความต้องการใช้สารสนเทศของนักศึกษาเพื่อใช้เป็นแนวทางการพัฒนาบริการห้องสมุด พบว่า นักศึกษามีความต้องการใช้สารสนเทศอยู่ในระดับมากทุกด้าน ได้แก่ 1) ด้านสารสนเทศ มีความต้องการสารสนเทศรูปแบบสิ่งพิมพ์ที่ทันสมัย 2) ด้านบริการห้องสมุด มีความต้องการบริการยืมสารสนเทศ 3) ด้านกายภาพและสิ่งอำนวยความสะดวก มีความต้องการให้ขยายเวลาการให้บริการ 4) ด้านเทคโนโลยี มีความต้องการความสะดวกจากระบบการยืมคืนด้วยตัวเอง ข้อเสนอแนะจากการวิเคราะห์ลักษณะ รูปแบบ และความต้องการใช้สารสนเทศเพื่อเป็นแนวทางการพัฒนาบริการห้องสมุดฯ ได้แก่ 1) พัฒนาทรัพยากรสารสนเทศเฉพาะทางสถาปัตยกรรม 2) พัฒนานวัตกรรมพื้นที่และบริการ 3) บูรณาการงานบริการห้องสมุดกับการเรียนการสอน 4) ใช้เทคโนโลยีเพื่อเพิ่มประสิทธิภาพการให้บริการ
การวิเคราะห์ความคุ้มค่าและต้นทุนค่าเสียโอกาสการใช้ห้องเรียน: กรณีก่อนและหลังการเช่าห้องเรียนของคณะบริหารธุรกิจและการบัญชี มหาวิทยาลัยขอนแก่น
งานวิจัยนี้มุ่งศึกษาการใช้งาน ความคุ้มค่าและต้นทุนค่าเสียโอกาสของการใช้ห้องเรียน คณะบริหารธุรกิจและการบัญชี มหาวิทยาลัยขอนแก่น โดยเปรียบเทียบต้นทุนค่าเสียโอกาสระหว่างปีการศึกษา 2562 – 2565 และต้นทุนค่าเสียโอกาสกับค่าใช้จ่ายในการเช่าห้องเรียน ปีการศึกษา 2566 ใช้วิธีวิเคราะห์เชิงปริมาณจากข้อมูลใช้จริงของห้องเรียนทั้งหมด 27 ห้อง บันทึกผ่านแบบฟอร์มเพื่อวิเคราะห์อัตราการใช้งาน ความคุ้มค่าและต้นทุนค่าเสียโอกาส ผลการศึกษาพบว่าห้องเรียนที่มีอัตราการใช้งานและความคุ้มค่าถึงเกณฑ์ร้อยละ 80 แตกต่างกันในแต่ละภาคการศึกษา พบห้องเรียนถึงเกณฑ์มากที่สุด 23 ห้อง ในภาคปลาย ปีการศึกษา 2566 โดยเฉพาะห้องขนาดใหญ่ เช่น ห้อง 1501 (200 ที่นั่ง) และขนาดกลาง เช่น ห้อง 2303 (140 ที่นั่ง) มีอัตราการใช้สูงถึงร้อยละ 125 และ 122.45 ตามลำดับ อย่างไรก็ตามด้านความคุ้มค่ามีผู้ใช้งานต่ำกว่าเกณฑ์ ขณะที่ห้องขนาดเล็ก เช่น ห้องประชุมฟ้าคราม (15 ที่นั่ง) และห้องประชุมเพชรนภา (30 ที่นั่ง) มีอัตราการใช้งานต่ำกว่าเกณฑ์ต่อเนื่อง ด้านต้นทุนค่าเสียโอกาสพบมูลค่าสูงสุดในภาคปลาย ปีการศึกษา 2562 รวม 13,219,000 บาท เป็นต้นทุนช่วงปิดภาคเรียน 3,869,000 บาท และช่วงปิดภาคอยู่ที่ 9,350,000 บาท แม้ในปี 2566 จะมีการเช่าห้องเรียนภายนอกรวม 177,500 บาท แต่การใช้งานบางห้องยังคงต่ำกว่าเกณฑ์ ส่งผลให้ต้นทุนค่าเสียโอกาสยังคงสูง อันเนื่องมาจากการจัดสรรห้องเรียนที่ไม่เหมาะสมและข้อจำกัดด้านตารางเรียนที่ทับซ้อนกัน ดังนั้น ควรรวางแผนการบริหารจัดการห้องเรียนให้เหมาะสมกับความต้องการใช้งานเพื่อเพิ่มประสิทธิภาพการใช้ทรัพยากรสูงสุด
ปนัดดา ตันสุวรรณรัตน์
ดารารัตน์ อุ่นคำ
แนวโน้มการรับเข้าศึกษาต่อของนักศึกษาในระดับปริญญาตรี คณะมนุษยศาสตร์และสังคมศาสตร์ มหาวิทยาลัยสงขลานครินทร์ ระหว่างปีการศึกษา 2564-2567
การวิจัยนี้มีวัตถุประสงค์เพื่อวิเคราะห์ลักษณะประชากรศาสตร์ของนักศึกษาที่เข้าศึกษาในคณะมนุษยศาสตร์และสังคมศาสตร์ มหาวิทยาลัยสงขลานครินทร์ ระหว่างปีการศึกษา 2564–2567 และศึกษาพลวัตของแนวโน้มการรับเข้าศึกษา ในช่วงเวลาดังกล่าว โดยใช้การวิจัยเชิงปริมาณและวิธีการศึกษาแบบสำรวจประชากรทั้งหมด (Census Study) จำนวน 2,071 คน ข้อมูลถูกรวบรวมจากระบบสารสนเทศนักศึกษาโดยใช้แบบบันทึกข้อมูลอิเล็กทรอนิกส์ และวิเคราะห์โดยใช้สถิติเชิงพรรณนา ผลการวิจัยพบว่านักศึกษาเพศหญิงมีจำนวนมากกว่าเพศชาย และมีภูมิลำเนาอยู่ในภาคใต้ (มากกว่าร้อยละ 95) นอกจากนี้ยังพบการเปลี่ยนแปลงสำคัญในแนวโน้มการรับเข้าศึกษา ได้แก่ (1) ความนิยมในสาขาวิชามีการเปลี่ยนแปลง โดยสาขาภาษาและวรรณคดีไทย (ร้อยละ 16.73) ลดลง ขณะที่สาขาวิชาบริหารธุรกิจ (ร้อยละ 14.75) ได้รับความนิยมเพิ่มขึ้น (2) จำนวนนักศึกษาเพิ่มขึ้นจาก 526 คน เป็น 590 คน (3) รอบการรับเข้าที่ได้รับความนิยมเปลี่ยนจากรอบที่ 3 Admission (ร้อยละ 36.88) เป็นรอบที่ 1 Portfolio (ร้อยละ 42.71) และ (4) โรงเรียนต้นสังกัดมีการเปลี่ยนแปลง โดยโรงเรียนธรรมวิทยามูลนิธิมีแนวโน้มส่งนักศึกษาเข้าศึกษาต่อเพิ่มขึ้น ผลการวิจัยสะท้อนให้เห็นถึงการเปลี่ยนแปลงของแนวโน้มการเลือกศึกษาต่อ ซึ่งได้รับอิทธิพลจากปัจจัยตลาดแรงงาน นโยบายการศึกษาระดับอุดมศึกษา และการพัฒนาเชิงสังคม อีกทั้งยังสะท้อนถึงประสิทธิผลของระบบคัดเลือกที่มุ่งเน้นการพิจารณาศักยภาพของผู้เรียนในหลากหลายมิติ
นิจนันท์ เพ็ชร์สังฆาต
การปรับปรุงกระบวนการรับ - ส่งเอกสาร คณะวิทยาศาสตร์ มหาวิทยาลัยสงขลานครินทร์
งานวิจัยนี้มีวัตถุประสงค์เพื่อวิเคราะห์สภาพปัญหาและอุปสรรคในกระบวนการรับ - ส่งเอกสารของคณะวิทยาศาสตร์ มหาวิทยาลัยสงขลานครินทร์ โดยศึกษาทั้งด้านขั้นตอนการปฏิบัติงาน ปริมาณการใช้กระดาษ ค่าใช้จ่าย ระยะเวลา และความเสี่ยงต่อการสูญหายของเอกสาร รวมทั้งวิเคราะห์หาแนวทางการปรับปรุงกระบวนการเพื่อเพิ่มประสิทธิภาพและลดความสูญเปล่า โดยประยุกต์ใช้แนวคิดลีน (Lean Thinking) และหลักการ ECRSit (Eliminate, Combine, Rearrange, Simplify, Information Technology) ในการปรับปรุงกระบวนการทำงาน พร้อมวิเคราะห์เปรียบเทียบผลก่อนและหลังการปรับปรุง (Pre-Lean และ Post-Lean) การศึกษาดำเนินการโดยวิเคราะห์กระบวนการผ่านการจัดทำแผนผังขั้นตอนการทำงาน (Process Flowchart), แผนผังสายธารแห่งคุณค่า (Value Stream Mapping: VSM), การวิเคราะห์กิจกรรมตามคุณค่า (Value-Added Analysis) และการวิเคราะห์ความสูญเปล่า (7 Wastes Analysis) เพื่อหาแนวทางลดขั้นตอนที่ไม่ก่อให้เกิดคุณค่าและประยุกต์ใช้ระบบสารสนเทศ SCI E-POST ในกระบวนการใหม่ ผลการวิจัยพบว่า กระบวนการรับ-ส่งเอกสารเดิมประกอบด้วย 15 ขั้นตอน ใช้เวลาเฉลี่ย 117 นาทีต่อฉบับ ใช้กระดาษ 3 แผ่นต่อฉบับ มีค่าใช้จ่าย 1.05 บาทต่อฉบับ และมีความเสี่ยงต่อการสูญหายของเอกสารสูง หลังการปรับปรุงกระบวนการ ลดเหลือ 8 ขั้นตอน ใช้เวลาเฉลี่ย 53 นาทีต่อฉบับ ลดการใช้กระดาษและค่าใช้จ่ายลงได้ 100 % และลดการสูญหายของเอกสารเป็นศูนย์ การนำระบบ SCI E-POST ช่วยลดการใช้กระดาษได้ปีละ 100,800 แผ่น ลดค่าใช้จ่ายปีละ 35,280 บาท และเพิ่มประสิทธิภาพในการติดตามสถานะเอกสาร กล่าวโดยสรุป การประยุกต์ใช้แนวคิดลีนร่วมกับเทคโนโลยีสารสนเทศในกระบวนการรับ - ส่งเอกสารของคณะวิทยาศาสตร์ ช่วยเพิ่มประสิทธิภาพการดำเนินงาน ลดทรัพยากร ลดระยะเวลา และลดความสูญเปล่าได้อย่างมีนัยสำคัญ และสามารถขยายผลเป็นแนวทางในการปรับปรุงกระบวนการในหน่วยงานอื่นต่อไป
อรรัมภา ควรหาเวช
การศึกษาความคิดเห็นต่อการตัดสินใจเข้าศึกษาต่อในระดับบัณฑิตศึกษา คณะบริหารธุรกิจ มหาวิทยาลัยแม่โจ้
การศึกษาความคิดเห็นต่อการตัดสินใจเข้าศึกษาต่อระดับบัณฑิตศึกษา คณะบริหารธุรกิจ มหาวิทยาลัยแม่โจ้ มีวัตถุประสงค์เพื่อศึกษาความคิดเห็นของนักศึกษาต่อการตัดสินใจเข้าศึกษาต่อระดับบัณฑิตศึกษา และเพื่อพัฒนาแนวทางการวางแผนการรับนักศึกษาในอนาคต กลุ่มตัวอย่างคือนักศึกษาระดับบัณฑิตศึกษา คณะบริหารธุรกิจ มหาวิทยาลัยแม่โจ้ ที่เข้าศึกษาในปีการศึกษา 2562 – 2566 จำนวน 3 หลักสูตร ประกอบด้วยหลักสูตรระดับปริญญาเอก 1 หลักสูตร และระดับปริญญาโท 2 หลักสูตร เครื่องมือในการวิจัยเป็นแบบสำรวจรายการ (Check list) แบ่งออกเป็น 3 ส่วน ได้แก่ ข้อมูลทั่วไปของผู้ตอบแบบสำรวจ ความคิดเห็นต่อปัจจัยภายในที่มีผลต่อการตัดสินใจ ความคิดเห็นต่อปัจจัยภายนอกที่มีผลต่อการตัดสินใจ และข้อเสนอแนะแบบคำถามแบบปลายเปิด ผลการศึกษาพบว่าปัจจัยภายในที่มีอิทธิพลต่อการตัดสินใจของนักศึกษามากที่สุด 5 อันดับแรก ได้แก่ (1) การวางแผนการทำวิจัย ซึ่งสะท้อนการตระหนักถึงความสำคัญของการเตรียมพร้อมทางวิชาการ (2) ความเข้าใจขั้นตอน ระเบียบ ข้อบังคับ แนวปฏิบัติของมหาวิทยาลัย ซึ่งชี้ให้เห็นความจำเป็นในการสื่อสารข้อมูลระเบียบการศึกษาอย่างชัดเจน (3) การอ่าน ตรวจ และให้คำแนะนำนิสิตต่อหัวข้อวิจัยของนักศึกษาอย่างต่อเนื่อง ซึ่งแสดงให้เห็นบทบาทสำคัญของอาจารย์ในการสนับสนุนการตัดสินใจศึกษาต่อ (4) ภาระหน้าที่และความรับผิดชอบต่อครอบครัว ซึ่งสะท้อนผลกระทบของบริบททางครอบครัวต่อการตัดสินใจทางการศึกษา (5) ค่าธรรมเนียมการศึกษาที่เหมาะสม ซึ่งสะท้อนความต้องสนับสนุนทางการเงินและการพัฒนาโอกาสทางอาชีพ สำหรับปัจจัยภายนอกที่มีอิทธิพลมากที่สุด 5 อันดับแรก ได้แก่ (1) ความหลากหลายของหลักสูตรที่ตอบสนองความต้องการ ซึ่งแสดงถึงความต้องการทางเลือกที่เหมาะสมกับเวลาการศึกษา (2) การนำความรู้ที่ได้รับประยุกต์ใช้และต่อยอดได้ ซึ่งสะท้อนให้เห็นว่านักศึกษาส่วนใหญ่มุ่งเน้นการส่งเสริมความก้าวหน้าในอาชีพมากกว่าการเริ่มต้นใหม่ (3) หลักสูตรที่ได้รับการรับรองมาตรฐานการศึกษา ซึ่งแสดงให้เห็นความสำคัญของความน่าเชื่อถือของหลักสูตรต่อการตัดสินใจ (4) รายได้ครัวเรือน ซึ่งสะท้อนการมองการศึกษาต่อเป็นการลงทุนเพื่อผลตอบแทนทางการเงินในระยะยาว และ (5) แนวโน้มอาชีพในอนาคต ซึ่งแสดงให้เห็นการวางแผนเพื่อให้สอดคล้องกับทิศทางตลาดแรงงานในอนาคต
กฤตาณัฐ ศรีประภา
การศึกษารูปแบบการบริหารงานพัฒนานักศึกษาในยุค New Normal ของมหาวิทยาลัยเทคโนโลยีราชมงคลศรีวิชัย
การวิจัยครั้งนี้มีวัตถุประสงค์ 1) เพื่อศึกษาและพัฒนารูปแบบการบริหารงานพัฒนานักศึกษาในยุค New Normal และ 2) เพื่อศึกษาระดับความคิดเห็นต่อรูปแบบการบริหารงานพัฒนานักศึกษาในยุค New Normal ของมหาวิทยาลัยเทคโนโลยีราชมงคลศรีวิชัย กลุ่มตัวอย่างการวิจัยแบ่งเป็น 2 กลุ่ม 1) กลุ่มผู้บริหาร บุคลากร จำนวน 30 คน ด้วยวิธีการสุ่มตัวอย่างโดยไม่ใช้ความน่าจะเป็น (Nonprobability Sampling) และ2) กลุ่มนักศึกษา มหาวิทยาลัยเทคโนโลยีราชมงคลศรีวิชัย จำนวน 389 คน ด้วยวิธีคำนวณขนาดกลุ่มตัวอย่างตามสูตร Taro Yamane จากนั้นผู้วิจัยดำเนินการสุ่มแบบแบ่งชั้นภูมิตามอัตราส่วนในแต่ละพื้นที่ และเข้าสู่กระบวนการสุ่มแบบอย่างง่ายเพื่อให้ได้กลุ่มตัวอย่างนักศึกษาที่มีคุณภาพ โดยดำเนินการวิจัย ดังนี้ 1) ศึกษาปัญหาและวิเคราะห์ความต้องการรูปแบบการบริหารงาน 2) ออกแบบ พัฒนา และหาคุณภาพเครื่องมือแบบสอบถาม จำนวน 2 ชุด ได้แก่ ชุดที่ 1 สำหรับผู้บริหาร บุคลากร และชุดที่ 2 สำหรับนักศึกษา มหาวิทยาลัยเทคโนโลยีราชมงคลศรีวิชัย ซึ่งเป็นแบบสอบถามแบบมาตราส่วน 5 ระดับ ตามวิธี John W. Best's method (1995) 3) ดำเนินการเก็บข้อมูลกับกลุ่มตัวอย่างผ่านระบบออนไลน์ Google Form 4) วิเคราะห์ข้อมูลแบบสอบถาม ใช้เกณฑ์การแบ่งช่วงค่าเฉลี่ยมีการแปลผลตามแนวคิดของ (บุญชุม ศรีสะอาด, 2556 : 121) หาค่าเฉลี่ย ร้อยละ ส่วนเบี่ยงเบนมาตรฐาน (S.D) และทดสอบความแตกต่างค่าทีแบบเป็นอิสระต่อกัน (T-Test) ผลการวิจัยพบว่า การบริหารงานด้วยกระบวนการวางแผน การนำ การจัดองค์การ และการควบคุม สามารถพัฒนาให้เป็นรูปแบบการบริหารงานพัฒนานักศึกษาในยุค New Normal ได้จริง โดยรวมกลุ่มผู้บริหาร บุคลากร เห็นด้วยว่าเป็นรูปแบบการบริหารงานพัฒนานักศึกษาในยุค New Normal มีความเหมาะสมในระดับมาก มีค่าเฉลี่ยเท่ากับ 4.39 ส่วนเบี่ยงเบนมาตรฐาน (SD) เท่ากับ 0.32 และกลุ่มนักศึกษาเห็นด้วยว่าเป็นรูปแบบการบริหารงานพัฒนานักศึกษาในยุค New Normal มีความเหมาะสมในระดับมาก มีค่าเฉลี่ยเท่ากับ 4.48 ส่วนเบี่ยงเบนมาตรฐาน (SD) เท่ากับ 0.28 และผลการทดสอบ T-Test กลุ่มผู้บริหาร บุคลากร ชายและหญิง มีความคิดเห็นต่อรูปแบบการบริหารงานพัฒนานักศึกษาในยุค New Normal ไม่แตกต่างกัน ในขณะที่กลุ่มนักศึกษา มีความคิดเห็นต่อรูปแบบการบริหารงานพัฒนานักศึกษาในยุค New Normal แตกต่างกัน อย่างมีนัยสำคัญทางสถิติที่ระดับ 0.05 และจากการศึกษายังพบปัญหาด้านการบริหารความเสี่ยงและบทบาทหน้าที่ตามโครงสร้างแต่ละหน่วยงานแตกต่างกัน และได้เสนอแนะให้มหาวิทยาลัยกำหนดแนวทางปฏิบัติงานพัฒนานักศึกษาในรูปแบบเดียวกันเพื่อให้ทุกหน่วยงานดำเนินงานได้อย่างถูกต้องและเกิดประสิทธิภาพต่อไป
เอกศักดิ์ สงสังข์
การวิเคราะห์ผลลัพธ์การขับเคลื่อนการขอตำแหน่งสูงขึ้นของบุคลากรสายอำนวยการ คณะวิทยาศาสตร์ มหาวิทยาลัยสงขลานครินทร์ วิทยาเขตหาดใหญ่
การวิจัยนี้มีวัตถุประสงค์เพื่อวิเคราะห์ผลลัพธ์การขับเคลื่อนการขอตำแหน่งสูงขึ้นของบุคลากรสายอำนวยการ คณะวิทยาศาสตร์ มหาวิทยาลัยสงขลานครินทร์ วิทยาเขตหาดใหญ่ ระหว่างปีงบประมาณ 2563 - 2567 ประชากรที่ใช้ในการศึกษา คือ ข้อมูลการยื่นขอตำแหน่งสูงขึ้น ข้อมูลการดำรงตำแหน่ง และข้อมูลการจัดกิจกรรม วิเคราะห์ข้อมูลต่าง ๆ ด้วยสถิติเชิงพรรณนา ได้แก่ ร้อยละ และค่าเฉลี่ย แสดงผลในรูปแบบตารางข้อมูลและกราฟ แสดงความสัมพันธ์ตามแนวทางการขับเคลื่อนการขอตำแหน่งสูงขึ้น 4 แนวทาง ได้แก่ 1) การจัดอบรมให้ความรู้เรื่องระเบียบหลักเกณฑ์ 2) การจัดอบรมให้ความรู้การทำผลงานวิชาการ 3) การแต่งตั้งพี่เลี้ยงพัฒนาศักยภาพทางวิชาการ และ 4) การแสดงความยินดีในเวทีวิทย์ภาคภูมิ ผลการวิจัยพบว่าจำนวนผู้ยื่นขอตำแหน่งสูงขึ้น เพิ่มขึ้น คือ ปีงบประมาณ 2563 มีผู้ยื่นขอตำแหน่งสูงขึ้น จำนวน 5 คน ปีงบประมาณ 2564 มีผู้ยื่นขอตำแหน่งสูงขึ้น จำนวน 7 คน ปีงบประมาณ 2565 มีผู้ยื่นขอตำแหน่งสูงขึ้น จำนวน 6 คน ปีงบประมาณ 2566 มีผู้ยื่นขอตำแหน่งสูงขึ้น จำนวน 8 คน และปีงบประมาณ 2567 มีผู้ยื่นขอตำแหน่งสูงขึ้น จำนวน 9 คน และร้อยละการดำรงตำแหน่งสูงขึ้นของบุคลากรสายอำนวยการเทียบกับบุคลากรทั้งหมดเพิ่มขึ้นต่อเนื่อง โดยในปีงบประมาณ 2563 คิดเป็นร้อยละ 35.46 ปีงบประมาณ 2564 คิดเป็นร้อยละ 37.12 ปีงบประมาณ 2565 คิดเป็นร้อยละ 39.20 ปีงบประมาณ 2566 คิดเป็นร้อยละ 42.28 และปีงบประมาณ 2567 คิดเป็นร้อยละ 44.35 จากแนวทางการขับเคลื่อนการขอตำแหน่งสูงขึ้นของบุคลากรสาสายอำนวยการ คณะวิทยาศาสตร์
พิมพาภรณ์ ชุมสุวรรณ์
กระบวนการบริหารงานกิจกรรมนักศึกษา คณะวิทยาศาสตร์ มหาวิทยาลัยสงขลานครินทร์
การวิจัยนี้เป็นการวิจัยเชิงปฏิบัติการ (Action Research) ที่มีวัตถุประสงค์เพื่อปรับปรุงกระบวนการบริหารงานกิจกรรมนักศึกษาของคณะวิทยาศาสตร์ มหาวิทยาลัยสงขลานครินทร์ โดยนำแนวคิด Lean (ผ่านหลักการ ECRS: Eliminate, Combine, Rearrange, Simplify) และ Agile มาประยุกต์ใช้ในการวิเคราะห์และปรับกระบวนการทำงาน การดำเนินการวิจัยเริ่มจากการวิเคราะห์ขั้นตอนการทำงานเดิมโดยใช้เครื่องมือ Lean ได้แก่ การจัดทำแผนผังขั้นตอนการทำงาน (Process Mapping), แผนผังสายธารแห่งคุณค่า (Value Stream Mapping: VSM), การเขียนเส้นทางกระบวนการทำงาน (Workflow), การวิเคราะห์กิจกรรมตามคุณค่า (Value Analysis) และการประเมินความสูญเปล่า 7 ประเภท (7 Wastes) เพื่อระบุจุดที่สามารถปรับปรุงได้ ผลการดำเนินงานเปรียบเทียบก่อนและหลังการปรับปรุง พบว่ามีการเปลี่ยนแปลงที่สำคัญในหลายด้านคือ ลดจำนวนขั้นตอนการดำเนินงาน จาก 29 ขั้นตอน เหลือ 18 ขั้นตอน ลดลง 37.93% ลดปริมาณการใช้กระดาษ จาก 2,380 แผ่น เหลือ 370 แผ่น (84.87 เปอร์เซ็นต์) ลดต้นทุนค่าใช้จ่าย จาก 571.2 บาท เหลือ 88.8 บาท (84.45 เปอร์เซ็นต์) ลดระยะเวลาในการดำเนินงาน จาก 30,750 นาที เหลือ 3,330 นาที (89.17 เปอร์เซ็นต์) ขั้นตอนที่มีคุณค่า (Value-Added Activities) จาก 12,300 นาที เป็น 3,060 นาที ลดความสูญเปล่าในกระบวนการทำงาน ขั้นตอนที่ไม่ก่อให้เกิดคุณค่า (NVA) ลดลงจาก 4,800 นาที เหลือ 0 นาที และขั้นตอนที่ไม่มีคุณค่าแต่จำเป็นต้องทำ (NNVA) ลดลงจาก 13,650 นาที เหลือ 270 นาที เพิ่มประสิทธิภาพของกระบวนการ (Process Cycle Efficiency - PCE) จาก 40% เป็น 91.89% สรุปได้ว่าการประยุกต์ใช้แนวคิด Lean และ Agile ในการบริหารงานกิจกรรมนักศึกษา ช่วยลดความสูญเปล่า เพิ่มประสิทธิภาพ และเพิ่มคุณค่าในกระบวนการอย่างมีนัยสำคัญ
พงศธร เตชะวัชรานนท์
การประเมินผลโครงการพัฒนาทักษะดิจิทัลของบุคลากรสายอำนวยการ สำนักงานบริหารคณะวิทยาศาสตร์ มหาวิทยาลัยสงขลานครินทร์ โดยใช้รูปแบบการประเมินของเคิร์กแพทริค
การศึกษานี้มีวัตถุประสงค์เพื่อประเมินผลโครงการพัฒนาทักษะดิจิทัลของบุคลากรสายอำนวยการ สำนักงานบริหารคณะวิทยาศาสตร์ มหาวิทยาลัยสงขลานครินทร์ จำนวน 5 โครงการ โดยใช้รูปแบบการประเมินของเคิร์กแพทริค แบ่งเป็น 4 ระดับ คือ ระดับที่ 1 ประเมินการตอบสนอง เพื่อวัดความพึงพอใจของผู้เข้าร่วมโครงการ ระดับที่ 2 ประเมินความรู้ เพื่อวัดความรู้หรือทักษะที่ได้รับก่อนและหลังการอบรม ระดับที่ 3 ประเมินพฤติกรรม เพื่อวัดการนำสิ่งที่เรียนรู้ไปใช้ในการปฏิบัติงานจริง และระดับ 4 ประเมินผลลัพธ์ เพื่อวัดผลของการฝึกอบรมที่เกิดขึ้นในองค์กร ประชากรที่ใช้ในการศึกษา คือ ผู้เข้าร่วมอบรม จำนวน 387 คน ใช้แบบสอบถามออนไลน์ แบบมาตราส่วนประเมินค่า 5 ระดับ เพื่อประเมินความพึงพอใจ และประเมินความรู้ ใช้แบบสัมภาษณ์ที่ไม่มีโครงสร้างเพื่อประเมินพฤติกรรม และใช้แบบสอบถามออนไลน์ (ปลายเปิด) เพื่อประเมินผลลัพธ์ที่เกิดขึ้นกับองค์กร โดยการสอบถามหัวหน้างาน วิเคราะห์ข้อมูลด้วยสถิติเชิงพรรณนา ได้แก่ ร้อยละ ค่าเฉลี่ย แสดงผลในรูปแบบกราฟ ตารางข้อมูล และวิเคราะห์เชิงเนื้อหาเพื่อสรุปประเด็นและใจความสําคัญ พบว่า 1) ผลประเมินความพึงพอใจ เฉลี่ย 4.58 2) ผลประเมินความรู้ ก่อนการอบรม เฉลี่ย 2.17 หลังอบรม เฉลี่ย 3.92 3) ผลประเมินพฤติกรรม มีการใช้ Google Workplace สำหรับการทำงานมากขึ้น และมีแนวโน้มในการเรียนรู้เทคโนโลยีใหม่ๆ อย่างต่อเนื่อง เช่น ขอให้จัดอบรมเรื่องการใช้ Power BI/Looker Studio หรือการใช้ AI เพื่อเพิ่มประสิทธิภาพการทำงาน เป็นต้น และ 4) ผลประเมินผลลัพธ์ หน่วยงานในสำนักงานบริหารคณะ 13 หน่วยงาน มีการนำความรู้ที่ได้จากการเข้าร่วมอบรมไปปรับใช้เพื่อเพิ่มประสิทธิภาพในการทำงาน จำนวน 12 หน่วยงาน โดยปรับปรุงกระบวนการทำงานทั้งสิ้น จำนวน 130 กระบวนการ จาก 308 กระบวนการ
ชญานนท์ พร้อมมูล
การพัฒนาระบบติดตามงานในรายวิชาโครงงานพิเศษและสหกิจศึกษาภาควิชาเคมี คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง
งานวิจัยนี้มีวัตถุประสงค์เพื่อ พัฒนาและประเมินประสิทธิภาพของระบบติดตามงานในรายวิชาโครงงานพิเศษและสหกิจศึกษา ภาควิชาเคมี คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ระบบที่พัฒนาขึ้นมีเป้าหมาย เพื่อเพิ่มประสิทธิภาพในการจัดเก็บข้อมูล ติดตามความก้าวหน้า และอำนวยความสะดวกในการประเมินผลของนักศึกษา โดยระบบได้รับการออกแบบให้สามารถรองรับการใช้งานผ่านแพลตฟอร์มดิจิทัล และมีฟังก์ชันการแจ้งเตือนอัตโนมัติ รวมถึงการอัปเดตข้อมูลแบบเรียลไทม์ การวิจัยนี้ใช้ระเบียบวิธี วิจัยเชิงปริมาณ (Quantitative Research) โดยเก็บรวบรวมข้อมูลจาก นักศึกษาชั้นปีที่ 4 ภาควิชาเคมี จำนวน 76 คน ผ่าน แบบสอบถามออนไลน์ (Google Form) และดำเนินการวิเคราะห์ข้อมูลโดยใช้ สถิติเชิงพรรณนา (Descriptive Statistics) เพื่อประเมินประสิทธิภาพของระบบและความพึงพอใจของผู้ใช้ ผลการวิจัยพบว่า ระบบที่พัฒนาขึ้นมีประสิทธิภาพในระดับมากที่สุด (x̄ = 4.25 , S.D = 0.53) โดยด้านที่ได้รับคะแนนสูงสุดคือ ประสิทธิภาพด้านการรักษาความปลอดภัยของข้อมูล (x̄ = 4.29 , S.D = 0.52) และประสิทธิภาพด้านการทำงานได้ตามฟังก์ชันของระบบ (x̄ = 4.25 , S.D = 0.52) ในขณะที่ผลการประเมินความพึงพอใจของผู้ใช้พบว่าอยู่ในระดับมาก (= 4.14 , S.D = 0.52) โดยปัจจัยที่ได้รับคะแนนสูงสุด ได้แก่ประโยชน์ที่ได้รับจากการใช้งานของระบบ (x̄ = 4.26, S.D = 0.51) และความหลากหลายของข้อมูลที่ระบบรองรับ (x̄ = 4.18 , S.D = 0.49) อย่างไรก็ตามพบว่า ความครบถ้วนสมบูรณ์ของข้อมูล (x̄ = 4.00, S.D = 0.58) และความเป็นปัจจุบันของข้อมูล (x̄ = 4.03 , S.D = 0.60) เป็นปัจจัยที่สามารถพัฒนาเพิ่มเติมเพื่อเพิ่มประสิทธิภาพของระบบ ผลการวิจัยสรุปได้ว่า ระบบติดตามงานที่พัฒนาขึ้นมีประสิทธิภาพสูง และได้รับการยอมรับจากผู้ใช้ในระดับมาก อย่างไรก็ตาม ควรพัฒนาฟังก์ชันเพิ่มเติม เช่น การแจ้งเตือนที่แม่นยำยิ่งขึ้น การอัปเดตข้อมูลแบบเรียลไทม์ และการปรับปรุงอินเทอร์เฟซ เพื่อเพิ่มประสิทธิภาพและตอบสนองความต้องการของผู้ใช้ได้อย่างสมบูรณ์ยิ่งขึ้นในอนาคต
การวิเคราะห์งบประมาณแผ่นดิน หมวดงบลงทุน รายการครุภัณฑ์คอมพิวเตอร์ มหาวิทยาลัยเกษตรศาสตร์ ปีงบประมาณ พ.ศ. 2564-2567
การวิจัยครั้งนี้มีวัตถุประสงค์เพื่อ 1) วิเคราะห์การจัดสรรงบประมาณแผ่นดิน หมวดงบลงุทน รายการครุภัณฑ์คอมพิวเตอร์ มหาวิทยาลัยเกษตรศาสตร์ ประจำปีงบประมาณ พ.ศ. 2564-2567 2) ศึกษาเปรียบเทียบการจัดสรรกับรายจ่ายจริงงบประมาณแผ่นดิน หมวดงบลงทุน รายการครุภัณฑ์คอมพิวเตอร์ มหาวิทยาลัยเกษตรศาสตร์ปีงบประมาณ พ.ศ. 2564-2567 โดยข้อมูลที่ใช้ในการวิเคราะห์ครั้งนี้ คือ เอกสารการจัดสรรงบประมาณแผ่นดินของกองบริหารยุทธศาสตร์ มหาวิทยาลัยเกษตรศาสตร์ แผนปฏิบัติการดิจิทัล มหาวิทยาลัยเกษตรศาสตร์ ปีงบประมาณ พ.ศ. 2564-2567 และรายงานรายจ่ายจริงจากระบบโปรแกรมสำเร็จรูป (ERP) มหาวิทยาลัยเกษตรศาสตร์ ปีงบประมาณ พ.ศ. 2564-2567 เป็นการวิเคราะห์ข้อมูลเชิงปริมาณโดยหาค่าร้อยละด้วยโปรแกรม Microsoft Excel ผลการวิเคราะห์พบว่า เงินงบประมาณแผ่นดิน มหาวิทยาลัยเกษตรศาสตร์ ภาพรวมทั้ง 4 ปี ได้รับการจัดสรรไม่เท่ากันทุกปี เมื่อพิจารณา หมวดงบลงทุน รายการครุภัณฑ์คอมพิวเตอร์ พบว่า งบประมาณรายการครุภัณฑ์คอมพิวเตอร์ ได้รับการจัดสรรงบประมาณเพิ่มขึ้นหรือลดลงไม่คงที่ โดยได้รับการจัดสรรงบประมาณทั้งหมด 278,224,100 บาท คิดเป็นร้อยละ 1.78 ของงบประมาณแผ่นดินที่ได้รับการจัดสรร เมื่อศึกษารายจ่ายจริง พบว่าปีที่มีการใช้จ่ายงบประมาณมากที่สุด คือ ปีงบประมาณ พ.ศ. 2567 ผลการใช้จ่ายร้อยละ 99.73 รองลงมา ปีงบประมาณ พ.ศ. 2566 ร้อยละ 99.56 เมื่อศึกษาจำแนกเป็นลักษณะภารกิจและแผนงานด้านเทคโนโลยีสารสนเทศ พบว่า งานพัฒนาระบบโครงสร้างพื้นฐานดิจิทัล ได้รับการจัดสรรและมีการใช้จ่ายงบประมาณสูงสุดทุกปี เมื่อรวมทั้ง 4 ปี ได้รับการจัดสรรงบประมาณ 117,874,500 บาท และมีการใช้จ่ายงบประมาณ 83,943,986 บาท จากผลการวิเคราะห์ผู้บริหารสามารถนำไปกำหนดกรอบวงเงินเพื่อขอรับการจัดสรรงบประมาณและประกอบการตัดสินใจเพื่อวางแผนการใช้ทรัพยากรทางเทคโนโลยีสารสนเทศอย่างคุ้มค่าต่อไป
แนวทางการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาอย่างยั่งยืน
การวิจัยเรื่อง “แนวทางการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาอย่างยั่งยืน” มีวัตถุประสงค์เพื่อ (1) ศึกษาปัญหาและข้อจำกัดของการใช้พื้นที่ตลาดนัดในปัจจุบัน และ (2) เสนอแนวทางการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาให้ตอบโจทย์ความเป็นระเบียบและการใช้พื้นที่อย่างยั่งยืน การวิจัยนี้เป็นการวิจัยเชิงคุณภาพ โดยใช้วิธีการเก็บข้อมูลผ่านการสัมภาษณ์เชิงลึก (In-depth Interview) กับกลุ่มตัวอย่างที่เกี่ยวข้อง ได้แก่ ผู้ปฏิบัติหน้าที่ดูแลตลาด ผู้ค้า และผู้ใช้บริการ ในตลาดนัด รวมถึงการสังเกตการณ์พื้นที่จริง (Observation) เพื่อวิเคราะห์ปัจจัยที่มีผลต่อการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยา ผลการวิจัยพบว่า ปัญหาหลักของการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาในปัจจุบัน ได้แก่ ความแออัดของพื้นที่ การจัดโซนร้านค้าที่ไม่ชัดเจน ความท้าทายด้านระบบจัดการขยะที่เหมาะสม และความท้าทายในการคำนึงถึง ความยั่งยืนในระยะยาว นอกจากนี้การเข้าถึงพื้นที่สำหรับผู้ใช้บริการบางกลุ่ม เช่น ผู้พิการหรือผู้สูงอายุ ยังมีข้อจำกัด แนวทางการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาที่เสนอ ได้แก่ การจัดโซนร้านค้าตามประเภทสินค้าเพื่อเพิ่มความเป็นระเบียบ การออกแบบพื้นที่ให้รองรับการเข้าถึงสำหรับทุกกลุ่ม การจัดการขยะอย่างเป็นระบบ เช่น การแยกขยะ และการส่งเสริมการใช้วัสดุ ที่เป็นมิตรต่อสิ่งแวดล้อม รวมถึงการใช้พื้นที่ให้เกิดประโยชน์สูงสุดโดยคำนึงถึงความยั่งยืนในพื้นที่ตลาดนัดมหาวิทยาลัยราชภัฏพระนครศรีอยุธยา ผลการวิจัยนี้สามารถนำไปใช้เป็นแนวทางในการพัฒนาเชิงพื้นที่ตลาดนัดมหาวิทยาลัยราชภัฏพระนครศรีอยุธยาให้มีความเป็นระเบียบ ตอบโจทย์ความต้องการของผู้ใช้บริการ และสอดคล้องกับเป้าหมายการพัฒนาที่ยั่งยืน (Sustainable Development Goals: SDGs) อย่างมีประสิทธิภาพ
การวิเคราะห์ต้นทุนการผลิตนิสิตหลักสูตรพยาบาลศาสตรบัณฑิต มหาวิทยาลัยนเรศวร ปีการศึกษา 2561-2562
การวิจัยครั้งนี้ มีวัตถุประสงค์เพื่อวิเคราะห์ต้นทุนในการผลิต หลักสูตรพยาบาลศาสตรบัณฑิต ประจำปีการศึกษา 2561 - 2562 คณะพยาบาลศาสตร์ มหาวิทยาลัยนเรศวร แหล่งข้อมูลประกอบด้วย ฐานข้อมูลภาระงาน ปีการศึกษา 2561 - 2562 และฐานข้อมูลเงินงบประมาณ ปีการศึกษา 2561 - 2562 คณะพยาบาลศาสตร์ มหาวิทยาลัยนเรศวร เครื่องมือที่ใช้ประกอบด้วย แบบบันทึกภาระงานของบุคลากรสายวิชาการ และแบบบันทึกข้อมูลต้นทุน ที่ผู้วิจัยสร้างขึ้น การวิเคราะห์ข้อมูล ใช้โปรแกรม EXCEL วิเคราะห์ข้อมูล โดยใช้สถิติ ร้อยละ และการจัดสรรการกระจายต้นทุนใช้วิธี Direct allocation Method ผลการวิจัย พบว่า ต้นทุนต่อหน่วยการผลิตบัณฑิตของคณะพยาบาลศาสตร์ มหาวิทยาลัยนเรศวร ปีการศึกษา 2561, 2562 เป็นเงิน 130,859.30 และ 107,325.40 บาท ต่อบัณฑิต 1 คน ตามลำดับ
ศึกษาผลงานตีพิมพ์ของนักวิจัยคณะมนุษยศาสตร์และสังคมศาสตร์ มหาวิทยาลัยสงขลานครินทร์ ในบริบทระดับชาติและนานาชาติ ระหว่างปี พ.ศ. 2563 - 2567
การประเมินความพึงพอใจต่อปัจจัยความผูกพันของบุคลากร คณะวิศวกรรมศาสตร์และเทคโนโลยีอุตสาหกรรม มหาวิทยาลัยศิลปากร
การวิจัยครั้งนี้มีวัตถุประสงค์ เพื่อประเมินความพึงพอใจต่อปัจจัยความผูกพัน และอิทธิพลของลักษณะส่วนบุคคล ประกอบด้วย สถานภาพ อายุ และอายุการทำงาน ที่ส่งผลต่อความพึงพอใจต่อปัจจัยความผูกพันของบุคลากรคณะวิศวกรรมศาสตร์และเทคโนโลยีอุตสาหกรรม มหาวิทยาลัยศิลปากร กลุ่มตัวอย่างเป็นบุคลากรคณะวิศวกรรมศาสตร์และเทคโนโลยีอุตสาหกรรม มหาวิทยาลัยศิลปากร 81 คน เครื่องมือที่ใช้ในการวิจัยคือแบบสอบถามออนไลน์ผ่าน Microsoft Form วิเคราะห์ข้อมูลโดยใช้สถิติ ค่าร้อยละ ค่าเฉลี่ย ส่วนเบี่ยงเบนมาตรฐาน ทดสอบความแตกต่างของตัวแปร (One-way ANOVA: t-test, F-test) ผลการศึกษา พบปัจจัยความผูกพันที่สำคัญตามแนวคิดของ Aon Hewitt (Aon Hewitt, 2015) 5 ปัจจัย ได้แก่ 1) ผลประโยชน์ 2) ความร่วมมือ 3) ลักษณะงาน 4) สภาพแวดล้อมในการทำงาน และ 5) โครงสร้างพื้นฐานที่ใช้ในการทำงาน แล้วนำมาออกแบบสอบถามเพื่อประเมินความพึงพอใจต่อปัจจัยความผูกพันของบุคลากร พบว่า (1) ความพึงพอใจต่อปัจจัยความผูกพันในภาพรวมอยู่ในระดับมาก (ค่าเฉลี่ย 3.82) แต่ค่าเฉลี่ยยังต่ำกว่าค่าเป้าหมายที่คณะกำหนด (ค่าเฉลี่ย 4.00) และทุกด้านมีความพึงพอใจในระดับมาก มี 4 ปัจจัยความผูกพัน ที่มีค่าเฉลี่ยของความพึงพอใจต่ำกว่าค่าเป้าหมาย ได้แก่ ด้านสภาพแวดล้อมในการทำงาน (ค่าเฉลี่ย 3.86) ด้านโครงสร้างพื้นฐานที่ใช้ในการทำงาน (ค่าเฉลี่ย 3.75) ด้านผลประโยชน์(ค่าเฉลี่ย 3.74) และด้านลักษณะงาน (ค่าเฉลี่ย 3.64) และ (2) อิทธิพลของลักษณะส่วนบุคคล ที่ส่งผลต่อระดับความพึงพอใจต่อปัจจัยความผูกพัน พบว่า สถานภาพ อายุ และอายุการทำงานของบุคลากรที่แตกต่างกัน มีความพึงพอใจต่อปัจจัยความผูกพันไม่แตกต่างกัน
กัลยาณี จันทนะภาพ
การประยุกต์ใช้แนวคิด LEAN เพื่อพัฒนากระบวนการและขั้นตอนการดำเนินการด้านเอกสาร
งานวิจัยนี้ศึกษาปัญหาของกระบวนการและขั้นตอนการดำเนินการด้านเอกสารในสาขาวิทยาศาสตร์กายภาพ คณะวิทยาศาสตร์ มหาวิทยาลัยสงขลานครินทร์ โดยมุ่งเปรียบเทียบประสิทธิภาพของกระบวนการก่อนและหลังการนำแนวคิด LEAN และวงจรคุณภาพ PDCA มาใช้ เพื่อพัฒนาประสิทธิภาพการดำเนินงาน โดยใช้เครื่องมือหลักในการวิเคราะห์ ได้แก่ LEAN และแผนที่สายธารแห่งคุณค่า (Value Stream Mapping: VSM) กลุ่มตัวอย่างในการศึกษาประกอบด้วยอาจารย์ บุคลากรสายสนับสนุน นักศึกษา และผู้รับบริการ รวม 473 คน แบ่งเป็น อาจารย์และบุคลากรสายสนับสนุน 93 คน นักศึกษาระดับปริญญาตรี 340 คน และนักศึกษาระดับบัณฑิตศึกษา 40 คน ผลการวิจัยพบว่ากระบวนการและขั้นตอนการดำเนินการด้านเอกสารเดิมมีขั้นตอนที่ซับซ้อนและใช้เวลานาน ส่งผลให้การให้บริการขาดประสิทธิภาพ อย่างไรก็ตาม เมื่อประยุกต์ใช้ LEAN และ VSM พบว่าสามารถลดความสูญเปล่าจากกระบวนการที่ไม่ก่อให้เกิดมูลค่า เช่น การรอคอยและขั้นตอนซ้ำซ้อน โดยจำนวนขั้นตอนลดลงจาก 11 ขั้นตอน เหลือ 4 ขั้นตอน การใช้กระดาษถูกกำจัดทั้งหมด และระยะเวลาดำเนินงานลดลงจาก 2,340 นาที เหลือเพียง 20 นาที ผลการศึกษา ยังชี้ให้เห็นถึงความสำคัญของการเปลี่ยนแปลงสู่ระบบดิจิทัล ซึ่งช่วยเพิ่มประสิทธิภาพการทำงาน ลดข้อจำกัดด้านเวลาและสถานที่ และเพิ่มความสะดวกสบายให้แก่บุคลากรและผู้รับบริการ แนวทางการพัฒนาเพื่อให้กระบวนการและขั้นตอนการดำเนินการ ด้านเอกสารมีประสิทธิภาพอย่างยั่งยืน ควรดำเนินการพัฒนาดังนี้ พัฒนาศักยภาพบุคลากรโดยการอบรมเกี่ยวกับระบบเอกสารดิจิทัล ปรับปรุงกระบวนการทำงานให้มีความชัดเจนและลดความซับซ้อน เพิ่มประสิทธิภาพด้านการสื่อสารและเผยแพร่ข้อมูลผ่านช่องทางออนไลน์ ผลกระทบต่อองค์กรการประยุกต์ใช้ LEAN และ PDCA ส่งผลให้สาขาวิทยาศาสตร์กายภาพสามารถปรับปรุงกระบวนการทำงานให้มีประสิทธิภาพ ลดต้นทุนทรัพยากร และเพิ่มความพึงพอใจของผู้รับบริการ นอกจากนี้ การเปลี่ยนแปลงสู่ระบบดิจิทัลยังช่วยสร้างมาตรฐานใหม่ในการบริหารจัดการเอกสาร ส่งผลต่อการพัฒนาองค์กรในระยะยาว
สาริศา สุวรรณรัตน์
คุณลักษณะของบัณฑิตเภสัชศาสตร์ที่พึงประสงค์ ตามความคิดเห็นของนิสิตชั้นปีที่ 1 คณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567
การวิจัยนี้มีวัตถุประสงค์เพื่อศึกษาคุณลักษณะของบัณฑิตเภสัชศาสตร์ที่พึงประสงค์ ตามความคิดเห็นของนิสิต ชั้นปีที่ 1 คณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567 เพื่อเปรียบเทียบปัจจัยส่วนบุคคลกับคุณลักษณะของบัณฑิตเภสัชศาสตร์ที่พึงประสงค์ ตามความคิดเห็นของนิสิตชั้นปีที่ 1 คณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567 และเพื่อรวบรวมข้อเสนอแนะคุณลักษณะของบัณฑิตเภสัชศาสตร์ที่พึงประสงค์ ตามความคิดเห็นของนิสิตชั้นปีที่ 1 คณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567 โดยเก็บรวบรวมข้อมูลจากประชากรนิสิตชั้นปีที่ 1 ประจำปีการศึกษา 2567 จำนวน 186 คน ได้แบบสอบถามตอบกลับจากนิสิต จำนวน 175 คน คิดเป็นร้อยละ 94.09 โดยใช้สถิติเชิงพรรณนา ได้แก่ จำนวน ร้อยละ ค่าเฉลี่ยและส่วนเบี่ยงเบนมาตรฐาน และวิเคราะห์เชิงอนุมานโดยใช้ Independent-Sample t-test ผลการวิจัยพบว่า คุณลักษณะของบัณฑิตเภสัชศาสตร์ที่พึงประสงค์ ตามความคิดเห็นของนิสิตชั้นปีที่ 1 คณะเภสัชศาสตร์ จุฬาลงกรณ์มหาวิทยาลัย ประจำปีการศึกษา 2567 โดยรวม อยู่ในระดับมากที่สุด (µ=4.72, s=0.30) เมื่อพิจารณารายด้าน พบว่า ค่าเฉลี่ยทุกด้านอยู่ในระดับมากที่สุด ด้านที่มีค่าเฉลี่ยสูงสุด คือ ด้านคุณธรรมและจริยธรรม (µ=4.86, s=0.26) รองลงมา คือ ด้านการพัฒนาตนเองและความเป็นผู้นำ (µ=4.69, s=0.37) และด้านสมรรถนะและทักษะวิชาชีพ (µ=4.63, s=0.55) ผลการเปรียบเทียบปัจจัยส่วนบุคคลกับคุณลักษณะของบัณฑิตเภสัชศาสตร์ที่พึงประสงค์ โดยรวมและรายด้าน พบว่า นิสิตชั้นปีที่ 1 ที่มีเพศ รอบการรับเข้าศึกษา สาขาวิชา และภูมิภาคต่างกันมีความคิดเห็นเกี่ยวกับคุณลักษณะของบัณฑิตเภสัชศาสตร์ที่พึงประสงค์ไม่แตกต่างกัน และข้อเสนอแนะคุณลักษณะของบัณฑิตเภสัชศาสตร์ที่พึงประสงค์ โดยให้ความสำคัญกับคุณลักษณะด้านความรับผิดชอบต่อสังคมและวิชาชีพ
การจัดการด้านความปลอดภัยในห้องปฏิบัติการโดยใช้มาตรฐาน ESPReL สาขาวิชาวิทยาศาสตร์สุขภาพ คณะวิทยาศาสตร์และเทคโนโลยี มหาวิทยาลัยราชภัฏนครสวรรค์
การวิจัยนี้มีวัตถุประสงค์ เพื่อพัฒนาระบบการจัดการความปลอดภัยในห้องปฏิบัติการสาธารณสุขศาสตร์ และห้องปฏิบัติการอาชีวอนามัยและความปลอดภัย สาขาวิชาวิทยาศาสตร์สุขภาพตามรายการสำรวจสภาพความปลอดภัยตามระบบมาตรฐานความปลอดภัยในห้องปฏิบัติการวิจัยในประเทศไทย (ESPReL Checklist) ของสำนักงานการวิจัยแห่งชาติ (วช) ตามองค์ประกอบความปลอดภัยทั้ง 7 ด้าน และจัดทำคู่มือการจัดการระบบความปลอดภัยในห้องปฏิบัติการ ผลการศึกษาพบว่าค่าคะแนนของการประเมินตนเองตามองค์ประกอบด้านความปลอดภัย มีร้อยละผลคะแนนรวมที่ร้อยละ 42.6% เมื่อพิจารณารายละเอียดของแต่ละองค์ประกอบพบว่า มีองค์ประกอบที่มีค่ำต่ำกว่าร้อยละ 80.0 ได้แก่ องค์ประกอบที่ 1 การบริหารระบบการจัดการความปลอดภัย องค์ประกอบที่ 2 ระบบการจัดการสารเคมี องค์ประกอบที่ 3 ระบบการจัดการของเสีย องค์ประกอบที่ 5 ระบบป้องกันและแก้ไขภัยอันตราย องค์ประกอบที่ 6 การให้ความรู้พื้นฐานเกี่ยวกับความปลอดภัยห้องปฏิบัติการ และองค์ประกอบที่ 7 การจัดการข้อมูลและเอกสาร และองค์ประกอบที่มีค่ามากกว่า 80.0 ได้แก่ องค์ประกอบที่ 4 ลักษณะทางกายภาพของห้องปฏิบัติการ อุปกรณ์และเครื่องมือ จากการศึกษาการทำคู่มือความปลอดภัยทางห้องปฏิบัติการ โดยใช้แบบทดสอบก่อนและหลังใช้คู่มือ จำนวน 40 ข้อ พบว่า ก่อนใช้คู่มือความปลอดภัยทางห้องปฏิบัติการ พบว่าผลการทดสอบก่อนและหลังมีคู่มือห้องปฏิบัติการแตกต่างกันอย่างมีนัยสำคัญทางสถิติที่ 0.05
พัชรี พันธุ์อุดม
การศึกษาสภาพปัญหาของการใช้งานระบบสำนักงานอิเล็กทรอนิกส์ของบุคลากร คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง
การศึกษานี้มีวัตถุประสงค์เพื่อศึกษา พฤติกรรมการใช้งาน ความรู้และความเข้าใจ ตลอดจนปัญหาในการใช้ระบบสำนักงานอิเล็กทรอนิกส์ (E-office KMITL) ของบุคลากร คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง โดยใช้ ระเบียบวิธีวิจัยเชิงปริมาณ เก็บรวบรวมข้อมูลผ่านแบบสอบถามจากบุคลากร 44 คน และวิเคราะห์ข้อมูลด้วย สถิติเชิงพรรณนา ได้แก่ ความถี่ ร้อยละ ค่าเฉลี่ย และค่าเบี่ยงเบนมาตรฐาน ผลการวิจัยพบว่า พฤติกรรมการใช้งานของบุคลากรส่วนใหญ่ใช้งานระบบในช่วงเวลาทำการ (08.00 - 12.00 น. และ 13.01 - 17.00 น.) แต่ยังมีบางส่วนที่จำเป็นต้องใช้งานนอกเวลาทำการ เช่น หลัง 17.00 น. และช่วงพักกลางวัน ด้าน วัตถุประสงค์ของการใช้งาน พบว่า ร้อยละ 47.22 ใช้เพื่อติดตามข้อมูลข่าวสารและเอกสารราชการ และร้อยละ 41.66 ใช้สำหรับการมอบหมายงานหรือเกษียณหนังสือ ความรู้และความเข้าใจ พบว่าผู้ตอบแบบสอบถามส่วนใหญ่มีระดับความเข้าใจอยู่ในระดับ มาก ( = 3.67, S.D = 0.82) อย่างไรก็ตาม ยังพบข้อจำกัดเกี่ยวกับการจัดเก็บเอกสารแจ้งเตือนและการเข้าถึงเอกสารย้อนหลัง ปัญหาการใช้งานระบบ พบว่าปัญหาหลัก ได้แก่ ระบบที่ซับซ้อนและความเข้าใจในการใช้งานที่ยังต้องได้รับการพัฒนา ทั้งนี้ บุคลากรเสนอให้ ปรับปรุงฟังก์ชันสืบค้นเอกสารย้อนหลัง เพิ่มสิทธิ์ในการแก้ไขเอกสาร และปรับปรุงประสิทธิภาพเซิร์ฟเวอร์ เพื่อรองรับการใช้งานที่มีเสถียรภาพและมีประสิทธิภาพยิ่งขึ้น
แนวทางการปรับปรุงกระบวนการปรับแผน และโอนเปลี่ยนแปลงงบประมาณ ในระบบ e-Budgeting คณะวิศวกรรมศาสตร์ มหาวิทยาลัยเทคโนโลยีพระจอมเกล้าธนบุรี
งานวิจัยนี้มีวัตถุประสงค์เพื่อหาแนวทางการปรับปรุงกระบวนการปรับแผน และโอนเปลี่ยนแปลงงบประมาณ ในระบบ e-Budgeting เพื่อให้ขั้นตอนการดำเนินงานไม่ซ้ำซ้อน ระยะเวลาในการดำเนินงานรวดเร็วขึ้น โดยมีการศึกษากระบวนการดำเนินการ วิเคราะห์ปัญหา จัดทำแนวทางปรับปรุงกระบวนการใหม่ และเปรียบเทียบกระบวนการก่อนและหลังปรับปรุง ผลการวิจัยพบปัญหาความซ้ำซ้อนของขั้นตอนดำเนินงาน 1) การจัดทำเอกสารขอปรับแผน และโอนเปลี่ยนแปลงงบประมาณ 2) ตั้งคำของปรับปรุงแผนปฏิบัติงานในระบบ e-Budgeting จึงได้มีการปรับปรุงกระบวนการทั้ง 2 ขั้นตอน โดยนำหลักการ ECRS มาใช้ในการปรับปรุง เพื่อให้การปฏิบัติงานสะดวก และรวดเร็วขึ้น โดยการปรับปรุงครั้งแรก ได้ตัดขั้นตอนการเสนอผู้มีอำนาจในระดับต่างๆ และเปลี่ยนรูปแบบการเสนอเอกสารเป็นออนไลน์ในระบบ ซึ่งสามารถลดขั้นตอนย่อยจาก 14 ขั้นตอนเหลือ 10 ขั้นตอน คิดเป็นร้อยละ 28 ลดระยะเวลาดำเนินการจาก 30,330 นาที (21 วัน) เหลือ 23,130 นาที (16 วัน) คิดเป็นร้อยละ 24 และการปรับปรุงครั้งที่ 2 ได้ตัดขั้นตอนการเสนอผู้มีอำนาจระดับต่างๆเช่นกัน รวมถึงมีการรวมขั้นตอนเข้าด้วยกัน ส่งผลให้ขั้นตอนลดเหลือ 6 ขั้นตอน คิดเป็นร้อยละ 40 และลดระยะเวลาเหลือ 18,810 นาที หรือ 13 วัน คิดเป็นร้อยละ 19 จากขั้นตอนปรับปรุงครั้งแรก
ชลธิชา สุวรรณรัตนบุศ
ปัจจัยที่มีผลต่อการเข้าสู่ตำแหน่งที่สูงขึ้นของบุคลากรสายสนับสนุนวิชาการ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง
งานวิจัยนี้จัดทำขึ้นเพื่อวิเคราะห์ปัจจัยที่มีผลต่อการเข้าสู่ตำแหน่งที่สูงขึ้นของบุคลากรสายสนับสนุนวิชาการ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง มีวัตถุประสงค์ 1) เพื่อวิเคราะห์ปัจจัยที่ส่งผลต่อการเข้าสู่ตำแหน่งที่สูงขึ้น 2) เพื่อวิเคราะห์ปัญหาและอุปสรรคในการยื่นขอตำแหน่งที่สูงขึ้น เครื่องมือที่ใช้ในการวิจัย คือ แบบสอบถาม เก็บข้อมูลจากกลุ่มตัวอย่าง 71 คน ผลการศึกษาพบว่า สำหรับปัจจัยส่วนบุคคล บุคลากรที่มีอายุมากขึ้นมีระดับความคิดเห็นต่อการเข้าสู่ตำแหน่งที่สูงขึ้นลดลง บุคลากรในระดับปฏิบัติการ บุคลากรประเภทพิเศษ บุคลากรที่อยู่ในระหว่างการจัดทำผลงานทางวิชาการ และบุคลากรที่อยู่ในระหว่างการยื่นเรื่องขอเข้าสู่ตำแหน่งที่สูงขึ้น มีระดับความคิดเห็นต่อการเข้าสู่ตำแหน่งที่สูงขึ้นของบุคลากรสายสนับสนุนวิชาการ มากกว่ากลุ่มอื่น ๆ ปัจจัยที่มีผลต่อการเข้าสู่ตำแหน่งที่สูงขึ้นในระดับมากที่สุด ได้แก่ ปัจจัยด้านความต้องการเติมความสมบูรณ์ในชีวิต (ต้องการพัฒนาศักยภาพและทักษะความสามารถ ต้องการความสำเร็จและความเจริญก้าวหน้าในการทำงาน ต้องการความเป็นอิสระในการตัดสินใจและการสร้างสรรค์ผลงาน) ปัจจัยจูงใจ (รู้สึกพอใจเมื่อสามารถป้องกันปัญหาในการปฏิบัติงาน) และปัจจัยค้ำจุน (การทำงานในสถาบันเป็นอาชีพที่มีเกียรติ) ผลการทดสอบสมมติฐานทางสถิติ พบว่า ระดับความคิดเห็นที่มีต่อปัจจัยที่ศึกษา ได้แก่ ปัจจัยด้านความต้องการเกียรติยศชื่อเสียง ด้านความต้องการเติมความสมบูรณ์ในชีวิต ปัจจัยจูงใจ ปัจจัยค้ำจุน ความพร้อมด้านเวลา ความพร้อมด้านความเข้าใจในการผลิตผลงานวิชาการ ความพร้อมด้านความสามารถในการผลิตผลงานวิชาการ การสนับสนุนของคณะวิทยาศาสตร์ สจล. มีผลต่อระดับความคิดเห็นของการเข้าสู่ตำแหน่งที่สูงขึ้นของบุคลากรสายสนับสนุนวิชาการ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง ที่ระดับนัยสำคัญ 0.05
ภูษณิศา ดิษาภิรมย์
การศึกษาความต้องการในการพัฒนางานวิจัยของบุคลากร สายสนับสนุนวิชาการ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง
การศึกษานี้มีวัตถุประสงค์เพื่อ 1) ศึกษาความต้องการในการทำงานวิจัยของบุคลากร สายสนับสนุนวิชาการ คณะวิทยาศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง 2) ศึกษาความรู้ความเข้าใจในการทำงานวิจัยของบุคลากร สายสนับสนุนวิชาการ 3) ศึกษาความต้องการในการทำงานวิจัยของบุคลากรสายสนับสนุนวิชาการ 4) เปรียบเทียบความต้องการในการทำวิจัย จำแนกตามระยะเวลาปฏิบัติงาน กลุ่มตัวอย่างที่ใช้ในการศึกษาครั้งนี้คือบุคลากรสายสนับสนุนวิชาการ คณะวิทยาศาสตร์ จำนวน 72 คน โดยวิธีสุ่มแบบง่าย (Simple Random Sampling) เครื่องมือที่ใช้ในการวิจัยคือ แบบสอบถามมาตราส่วน 5 ระดับ สถิติที่ใช้ในการวิเคราะห์ ได้แก่ ค่าเฉลี่ย ส่วนเบี่ยงเบนมาตรฐาน การวิเคราะห์ความแปรปรวนทางเดียว (One-Way ANOVA) 1) ผลการศึกษาความต้องการในการทำงานวิจัยของบุคลากร สายสนับสนุนวิชาการ พบว่า บุคลากรสายสนับสนุนวิชาการมีความต้องการในการพัฒนาทักษะด้านงานวิจัยในระดับมาก โดยเฉพาะด้านการได้รับการสนับสนุนจากองค์กรและโอกาสในการเข้าร่วมโครงการวิจัย พบว่าบุคลากรร้อยละ 55.56 เคยเข้ารับการฝึกอบรมด้านการวิจัย และร้อยละ 62.50 มีความต้องการทำงานวิจัย 2) ระดับความรู้ความเข้าใจในการทำงานวิจัยของบุคลากรสายสนับสนุนวิชาการโดยรวมอยู่ในระดับปานกลาง (X-bar = 2.79, S.D. = 0.97) โดยมีคะแนนเฉลี่ยสูงสุดด้านการเขียนรายงานและสรุปผลการวิจัย (X-bar = 2.74, S.D. = 0.95) แต่ยังขาดความเข้าใจในกระบวนการกำหนดประชากรและกลุ่มตัวอย่าง รวมถึงขาดประสบการณ์ในการทำวิจัย 3) ในส่วนของความต้องการพัฒนาความรู้ในการทำงานวิจัย พบว่าบุคลากรมีความต้องการในระดับมาก (X-bar = 3.61, S.D. = 0.97) โดยมีความต้องการให้หน่วยงานสนับสนุนการทำวิจัยมากที่สุด (X-bar = 3.75, S.D. = 0.99) และมีความต้องการพัฒนาทักษะด้านการวิเคราะห์ข้อมูลและการทำวิจัยเชิงปฏิบัติอย่างมีนัยสำคัญ 4) เมื่อพิจารณาการเปรียบเทียบความต้องการทำงานวิจัยจำแนกตามระยะเวลาปฏิบัติงาน พบว่าไม่มีความแตกต่างกันอย่างมีนัยสำคัญทางสถิติ (F = 1.2799, p = 0.2832) แสดงให้เห็นว่าระยะเวลาการปฏิบัติงานไม่ได้เป็นปัจจัยสำคัญที่ส่งผลต่อระดับความต้องการพัฒนางานวิจัยของบุคลากรสายสนับสนุนวิชาการ
วิเคราะห์การใช้ประโยชน์ห้องประชุม: กรณีศึกษาอาคารสำนักงานอธิการบดี สถาบันเทคโนโลยีพระจอมเกล้าเจ้าคุณทหารลาดกระบัง
วัตถุประสงค์หลักของรายงานการวิเคราะห์นี้ เพื่อประเมินอัตราการใช้ห้อง (Room Utilization Rate: RUR) อัตราการใช้พื้นที่ (Space Utilization Rate: SUR) และอัตราการประโยชน์ (Utilization) ห้องประชุมอเนกประสงค์ชั้น 7 ของสำนักงานอธิการบดี สจล. การประเมินผลดำเนินการโดยใช้วิธีคำนวณมีพื้นฐานมาจากเกณฑ์มาตรฐานเปรียบเทียบกับค่าเฉลี่ยความจุต่อพื้นที่จริง (µ) โดยใช้ข้อมูลการใช้บริการห้องประชุมรายเดือนตลอดปี พ.ศ 2567 เป็นข้อมูลอ้างอิง ผลลัพธ์ พบว่าค่าเฉลี่ยอัตราการใช้ห้อง (RUR) อยู่ที่ 56.58% รายงานการใช้ประโยชน์ของห้องประชุมนี้ จะเป็นข้อมูลสารสนเทศสำคัญในการสนับสนุนแผนพัฒนาและปรับปรุงการบริหารห้องประชุมของหน่วยงานให้มีประสิทธิภาพมากขึ้นในอนาคต